LT Europos Sąjungos oficialusis leidinys L 151/1

EUROPOS PARLAMENTO IR TARYBOS REGLAMENTAS (ES) 2018/858

2018 m. gegužės 30 d.

dėl motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų patvirtinimo ir rinkos priežiūros, kuriuo iš dalies keičiami reglamentai (EB) Nr. 715/2007 ir (EB) Nr. 595/2009 bei panaikinama Direktyva 2007/46/EB

(Tekstas svarbus EEE)

EUROPOS PARLAMENTAS IR EUROPOS SĄJUNGOS TARYBA,

atsižvelgdami į Sutartį dėl Europos Sąjungos veikimo, ypač į jos 114 straipsnį,

atsižvelgdami į Europos Komisijos pasiūlymą,

teisėkūros procedūra priimamo akto projektą perdavus nacionaliniams parlamentams,

atsižvelgdami į Europos ekonomikos ir socialinių reikalų komiteto nuomonę (1),

laikydamiesi įprastos teisėkūros procedūros (2),

kadangi:

(1) pagal Sutarties dėl Europos Sąjungos veikimo (toliau – SESV) 26 straipsnio 2 dalį vidaus rinka yra vidaus sienų neturinti erdvė, kurioje turi būti užtikrinamas laisvas prekių, asmenų, paslaugų ir kapitalo judėjimas. Vidaus rinkos taisyklės turėtų būti skaidrios, paprastos, nuoseklios ir veiksmingos, kad jomis įmonėms ir vartotojams būtų suteikiamas teisinis tikrumas ir aiškumas;

(2) tuo tikslu Europos Parlamento ir Tarybos direktyva 2007/46/EB (3) buvo nustatyta išsami motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų ES patvirtinimo sistema;

(3) 2013 m. Komisija atliko Sąjungos teisinės sistemos, reglamentuojančios motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų tipo patvirtinimą, vertinimą, kuris parodė, kad Direktyva 2007/46/EB nustatyta sistema yra tinkama siekiant pagrindinių derinimo, veiksmingo vidaus rinkos veikimo ir sąžiningos konkurencijos tikslų, ir padarė išvadą, kad dėl to ji turėtų būti taikoma ir toliau;

(4) vis dėlto, atlikus tą vertinimą taip pat padaryta išvada, kad: reikia nustatyti rinkos priežiūros nuostatas siekiant papildyti tipo patvirtinimo reikalavimus; reikia patikslinti susigrąžinimo ir apsaugos procedūras, taip pat esamų transporto priemonių tipų patvirtinimų išplėtimo sąlygas; reikia gerinti tipo patvirtinimo sistemos taikymo užtikrinimą suderinant ir tobulinant valstybių narių institucijų ir techninių tarnybų taikomas tipo patvirtinimo procedūras ir gamybos atitikties užtikrinimo procedūras; reikia aiškiai apibrėžti tiekimo grandinėje veikiančių ekonominės veiklos vykdytojų, taip pat institucijų ir šalių, dalyvaujančių užtikrinant sistemos taikymą, funkcijas bei atsakomybę, garantuojant tų institucijų ir šalių nepriklausomumą bei užkertant kelią interesų konfliktams; ir reikia gerinti alternatyvių patvirtinimo schemų (mažomis serijomis gaminamų transporto priemonių nacionalinio patvirtinimo ir individualaus transporto priemonės patvirtinimo) ir daugiaetapio tipo patvirtinimo proceso tinkamumą, siekiant užtikrinti deramą lankstumą nišinėms rinkoms bei mažosioms ir vidutinėms įmonėms, tačiau neiškraipant vienodų sąlygų;

(5) be to, problemos, su kuriomis pastaruoju metu susidurta diegiant ES tipo patvirtinimo sistemą, atskleidė konkrečias silpnąsias vietas ir išryškino jos peržiūros iš esmės būtinybę, kad būtų užtikrintas tos sistemos patikimumas, skaidrumas, prognozuojamumas ir tvarumas, ir kad ji suteiktų aukštą saugos, sveikatos ir aplinkosaugos lygį;

(6) šiuo reglamentu nustatoma daug apsaugos priemonių, kuriomis užkertamas kelias transporto priemonių, sistemų, komponentų arba atskirų techninių mazgų patvirtinimo suteikimo procese nustatytų reikalavimų netinkamam taikymui. Siekiant ateityje išvengti piktnaudžiavimo naudojantis patvirtinimo procesu, svarbu, kad tos apsaugos priemonės būtų veiksmingos;

(7) siekiant užtikrinti tinkamą vidaus rinkos veikimą įmonių ir vartotojų naudai ir kad būtų galima suteikti aukštą saugos, sveikatos ir aplinkosaugos lygį, šiame reglamente nustatomos motorinių transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų tipo patvirtinimo, taip pat individualaus transporto priemonės patvirtinimo suderintos taisyklės ir principai;

(8) siekiant užtikrinti aukštą saugos ir aplinkosauginio veiksmingumo lygį, šiame reglamente nustatomi techniniai ir administraciniai tipo patvirtinimo reikalavimai, taikomi motorinėms transporto priemonėms, skirtoms keleiviams vežti (M kategorija), motorinėms transporto priemonėms, skirtoms prekėms gabenti (N kategorija), ir jų priekaboms (O kategorija), bei tokioms transporto priemonėms skirtoms sistemoms, komponentams ir atskiriems techniniams mazgams;

(9) nacionalinės institucijos šio reglamento reikalavimus turėtų taikyti ir užtikrinti jų vykdymą vienodai visoje Sąjungoje, kad būtų užtikrintos vienodos sąlygos ir išvengta skirtingų standartų taikymo visoje Sąjungoje. Jos turėtų visapusiškai bendradarbiauti su Keitimosi informacija apie reikalavimų vykdymo užtikrinimą forumu (toliau – Forumas) ir Komisija jai vykdant audito ir priežiūros veiklą;

(10) šiuo reglamentu turėtų būti sustiprinta dabartinė ES tipo patvirtinimo sistema visų pirma nustatant rinkos priežiūros nuostatas. Automobilių sektoriaus rinkos priežiūra turėtų būti įvesta konkrečiai nustatant tiekimo grandinėje veikiančių ekonominės veiklos vykdytojų pareigas, valstybėse narėse veikiančių vykdymo užtikrinimo institucijų atsakomybės sritis ir priemones, kurių reikia imtis rinkoje suradus automobilių pramonės gaminius, dėl kurių kyla didelis pavojus saugai arba aplinkai, silpnėja vartotojų apsauga arba kurie neatitinka tipo patvirtinimo reikalavimų;

(11) siekiant užtikrinti veiksmingą tipo patvirtinimo reikalavimų įgyvendinimą, turėtų būti sustiprintos dabartinės nuostatos dėl gamybos atitikties, inter alia, nustatant privalomą periodinį atitikties kontrolės metodų ir susijusių automobilių pramonės gaminių tolesnės atitikties auditą bei sugriežtinant su techninių tarnybų, atliekančių visos transporto priemonės tipo patvirtinimo bandymus patvirtinimo institucijų atsakomybe, kompetencija, pareigomis ir darbo rezultatais susijusius reikalavimus. Techninių tarnybų tinkamas veikimas yra labai svarbus siekiant užtikrinti aukšto lygio saugą ir aplinkosaugą, ir piliečių pasitikėjimą sistema. Direktyvoje 2007/46/EB nustatyti techninių tarnybų paskyrimo kriterijai turėtų būti išdėstyti išsamiau šiame reglamente, siekiant užtikrinti, kad jie būtų nuosekliai taikomi visose valstybėse narėse. Atsiranda tendencija, kad techninių tarnybų vertinimo metodai valstybėse narėse dėl padidėjusio jų darbo sudėtingumo vis labiau skiriasi. Todėl būtina nustatyti procedūrines pareigas, kad būtų užtikrintas keitimasis informacija ir stebėsena, kaip valstybės narės atlieka savo techninių tarnybų vertinimą, paskyrimą, pranešimą ir stebėseną. Tomis procedūrinėmis pareigomis turėtų būti pašalinti visi likę naudojamų metodų ir techninių tarnybų paskyrimo kriterijų aiškinimo skirtumai. Siekiant užtikrinti tinkamą priežiūrą ir vienodas sąlygas visoje Sąjungoje, paraišką teikiančios techninės tarnybos vertinimas turėtų apimti vertinimą vietoje;

(12) daugiaetapio tipo patvirtinimo atveju yra itin svarbu patikrinti, ar prieš galutinį sukomplektavimo etapą padaryti pakeitimai nedaro poveikio patvirtintų sistemų, komponentų arba atskirų techninių mazgų veikimui taip, kad anksčiau suteiktas tipo patvirtinimas taptų negaliojančiu;

(13) poreikis, kad techninės tarnybos būtų kontroliuojamos ir stebimos, tapo didesnis, nes dėl technikos pažangos padidėjo pavojus, kad techninės tarnybos neturės reikiamos kompetencijos išbandyti naujas technologijas ar prietaisus, atsirandančius jų paskyrimo srityje. Kadangi dėl technikos pažangos trumpėja produktų ciklai ir taip pat skiriasi vertinimų vietoje priežiūros tikslu ir stebėsenos intervalai, techninių tarnybų paskyrimo galiojimas turėtų būti ribotos trukmės, taip užtikrinant periodišką techninių tarnybų kompetencijos vertinimą;

(14) todėl valstybių narių vykdomas techninių tarnybų paskyrimas ir stebėsena, laikantis išsamių ir griežtų kriterijų, turėtų būti prižiūrimas ir kontroliuojamas, inter alia, kaip jų paskyrimo atnaujinimo sąlyga. Turėtų būti sustiprinta techninių tarnybų padėtis gamintojų atžvilgiu, įskaitant jų teisę ir pareigą iš anksto nepranešus vykdyti patikrinimus fabrikuose ir atlikti fizinius ar laboratorinius šio reglamento taikymo sričiai priskiriamų automobilių pramonės gaminių bandymus, kad būtų užtikrinta nuolatinė gamintojų atitiktis jiems gavus savo automobilių pramonės gaminių tipo patvirtinimą;

(15) siekdamos padidinti skaidrumą ir savitarpio pasitikėjimą, dar labiau suvienodinti ir išplėtoti techninių tarnybų vertinimo, paskyrimo ir pranešimo kriterijus, taip pat išplėtimo ir atnaujinimo procedūras, valstybės narės turėtų bendradarbiauti tarpusavyje ir su Komisija. Valstybės narės turėtų konsultuotis vienos su kitomis ir su Komisija dėl bendros svarbos klausimų, susijusių su šio reglamento įgyvendinimu, ir informuoti vienos kitas ir Komisiją. Svarbu, kad valstybės narės ir Komisija naudotų bendrą saugią elektroninę keitimosi informacija sistemą, kuri padėtų palengvinti ir sustiprinti administracinį bendradarbiavimą pasibaigus tinkamiems įgyvendinimo laikotarpiams, kad keitimosi informacija valdymas taptų efektyvesnis ir veiksmingesnis, remiantis paprastomis ir suvienodintomis procedūromis. Kad informacija būtų lengviau prieinama ir užtikrintas geresnis jos skaidrumas, informacija turėtų būti prieinama kaip struktūrizuoti duomenys, kurių paiešką galima atlikti elektroniniu būdu;

(16) kai techninės tarnybos paskyrimas grindžiamas akreditavimu, kaip apibrėžta Europos Parlamento ir Tarybos reglamente (EB) Nr. 765/2008 (4), akreditacijos įstaigos ir skiriančiosios patvirtinimo institucijos turėtų keistis informacija, kuri yra svarbi vertinant techninių tarnybų kompetenciją;

(17) valstybės narės turėtų turėti galimybę už techninių tarnybų paskyrimą ir stebėseną imti mokesčius, kad būtų užtikrintas valstybių narių vykdomos tų techninių tarnybų stebėsenos tvarumas ir sudarytos vienodos sąlygos techninėms tarnyboms;

(18) kai, nepaisant priemonių, kurių valstybės narės ėmėsi siekdamos užtikrinti nuoseklų ir nepertraukiamą reikalavimų taikymą, abejojama techninės tarnybos kompetencija, Komisija turėtų turėti galimybę ištirti atskirus atvejus;

(19) siekiant užtikrinti, kad techninių tarnybų bandymai ir teikiamos ataskaitos nebūtų veikiami neteisėtų aplinkybių, svarbu, kad techninių tarnybų organizacine struktūra ir veikla būti užtikrinamas visiškas nešališkumas ir nepriklausomumas. Kad savo užduotis vykdytų nuosekliai ir sistemingai, techninės tarnybos turėtų turėti tinkamą valdymo sistemą, apimančią ir nuostatas dėl profesinio konfidencialumo. Kad techninės tarnybos galėtų tinkamai atlikti savo darbą, jų darbuotojai turėtų visada turėti atitinkamą žinių lygį, būti kompetentingi ir nepriklausomi;

(20) reikalingas patikimas atitikties užtikrinimo mechanizmas, kad būtų užtikrintas šio reglamento reikalavimų laikymasis. Pagrindine patvirtinimo institucijų pareiga turėtų likti atitikties tipo patvirtinimo ir gamybos atitikties reikalavimams, nustatytiems automobilių sektorių reglamentuojančiuose teisės aktuose, užtikrinimas, nes ši pareiga glaudžiai susijusi su tipo patvirtinimo suteikimu ir reikalauja išsamių tipo patvirtinimo turinio žinių. Todėl svarbu, kad patvirtinimo institucijų darbas būtų tikrinamas reguliariai;

(21) siekiant užtikrinti, kad būtų laikomasi šio reglamento, užtikrinti vienodą jo taikymą Sąjungoje ir palengvinti keitimąsi geriausia praktika, Komisija turėtų organizuoti ir atlikti procedūrų, kurias patvirtinimo institucijos nustatė pagal šį reglamentą, vertinimus. Tokio vertinimo rezultatai, įskaitant bet kokias neprivalomas rekomendacijas, turėtų būti aptarti Forume. Vertinimai turėtų būti atliekami periodiškai, atsižvelgiant į proporcingumo principą, suteiktų tipo patvirtinimų skaičių bei jų įvairovę ir bet kokius neatitikties atvejus, nustatytus atitikties tikrinimo metu;

(22) siekiant užtikrinti, kad Komisijos atliekamas vertinimas būtų veiksmingas ir kartu būtų kuo labiau sumažinta administracinė našta, svarbu, kad vertinimo metu, visų pirma atliekant vertinimą atitinkamos patvirtinimo institucijos patalpose, efektyviai bendradarbiautų patvirtinimo institucijos ir Komisija. Komisijos vertinimai turėtų būti atliekami laikantis taikytinos teisės, atsižvelgiant, inter alia, į nacionalinių institucijų darbo laikotarpius ir kalbą. Dėl tų vertinimų kylančias išlaidas, įskaitant susijusias su dokumentų vertimu, turėtų padengti Komisija;

(23) atitikties tikrinimo sistema stiprinama pripažįstant oficialų techninių tarnybų akreditavimo procesą arba nustatant reguliarų tarpusavio vertinimą patvirtinimo institucijų vykdomo techninių tarnybų vertinimo ir stebėsenos srityje. Tuo siekiama užtikrinti, kad užtikrindamos tipo patvirtinimo reikalavimų vykdymą visos patvirtinimo institucijos tai darytų vienodai kokybiškai ir griežtai;

(24) užtikrinant nuolatinį aukštą saugos, sveikatos apsaugos ir aplinkosaugos lygį vidaus rinkoje esminę reikšmę turi glaudesnis nacionalinių institucijų koordinavimas keičiantis informacija ir vykdant koordinuotus vertinimus, kuriems vadovauja koordinavimo institucija. Tai taip pat padėtų veiksmingiau naudoti ribotus išteklius nacionaliniu lygmeniu. Tuo tikslu turėtų būti sukurtas valstybėms narėms ir Komisijai skirtas patariamasis Forumas siekiant propaguoti geriausią praktiką, keistis informacija ir koordinuoti veiklą, susijusią su tipo patvirtinimo teisės aktų vykdymo užtikrinimu. Šiuo metu vykstantis neformalus valstybių narių bendradarbiavimas toje srityje turėtų pagerėti įgavęs formalesnę struktūrą. Forumas turėtų būti sudarytas iš valstybių narių paskirtų atstovų, atstovaujančių jų patvirtinimo institucijoms ir rinkos priežiūros institucijoms. Atitinkamame posėdyje dalyvaujantys atstovai turėtų būti atrenkami atsižvelgiant į Forumo aptariamus klausimus. Siekiant gauti naudos iš įvairių nuomonių ir pasiūlymų, naudinga į Forumą reguliariai kviesti konkrečius išorės stebėtojus, kai tų stebėtojų veikla yra susijusi su aptariamais klausimais;

(25) kad būtų išvengta potencialių interesų konfliktų, atlikdamos savo užduotis patvirtinimo institucijos ir rinkos priežiūros institucijos neturėtų būti susijusios. Kai valstybė narė nusprendžia tokias institucijas paskirti vienos organizacijos kompetencijai, ji turėtų bent užtikrinti, kad tos organizacijos struktūra būtų užtikrintas institucijų veiklos atskyrimas vienos nuo kitos jų tiesioginio valdymo ir sprendimų priėmimo srityje;

(26) Reglamentu (EB) Nr. 765/2008 nustatytos į Sąjungos rinką patenkančių produktų Sąjungos rinkos priežiūros ir kontrolės taisyklės taikomos motorinėms transporto priemonėms ir jų priekaboms, taip pat tokioms transporto priemonėms skirtoms sistemoms, komponentams ir atskiriems techniniams mazgams. Tos taisyklės neužkerta kelio valstybėms narėms pasirinkti kompetentingas institucijas tiems uždaviniams atlikti. Rinkos priežiūra yra kompetencija, kuria gali dalintis skirtingos nacionalinės institucijos, siekiant atsižvelgti į pagal Reglamentą (EB) Nr. 765/2008 nustatytas valstybių narių rinkos priežiūros sistemas. Veiksmingu koordinavimu ir stebėsena Sąjungos ir nacionaliniu lygmenimis turėtų būti užtikrinama, kad patvirtinimo institucijos ir rinkos priežiūros institucijos užtikrintų naujos tipo patvirtinimo ir rinkos priežiūros sistemos taikymą;

(27) siekiant sustiprinti nacionalinių institucijų teises ir pareigas, užtikrinti veiksmingą jų vykdomos rinkos priežiūros veiklos koordinavimą ir patikslinti taikomas procedūras, į šį reglamentą būtina įtraukti rinkos priežiūros taisykles;

(28) būtina, kad rinkos priežiūros institucijos ir patvirtinimo institucijos galėtų deramai atlikti joms šiame reglamente numatytas užduotis. Valstybės narės visų pirma turėtų aprūpinti jas tam tikslui būtinais ištekliais;

(29) siekiant padidinti patvirtinimo proceso skaidrumą ir palengvinti rinkos priežiūros institucijų, patvirtinimo institucijų ir Komisijos keitimąsi informacija ir nepriklausomą tikrinimą, tipo patvirtinimo dokumentai turėtų būti teikiami elektroniniu formatu ir būti prieinami viešai, atsižvelgiant į išimtis dėl komercinių paslapčių ir asmens duomenų apsaugos;

(30) šiuo reglamentu nustatytos nacionalinių institucijų rinkos priežiūros pareigos yra konkretesnės nei išdėstytosios Reglamente (EB) Nr. 765/2008. Taip yra dėl poreikio atsižvelgti į tipo patvirtinimo sistemos specifiką ir būtinybę tą sistemą papildyti veiksmingu rinkos priežiūros mechanizmu, užtikrinančiu patikimą automobilių pramonės gaminių, kuriems taikomas šis reglamentas, atitikties tikrinimą. Siekiant užtikrinti sistemos veikimą, itin svarbu, kad rinkos priežiūros institucijos tikrintų automobilių pramonės gaminių atitiktį, neatsižvelgiant į tai, ar jų tipo patvirtinimas buvo suteiktas prieš ar po šio reglamento taikymo pradžios datos;

(31) tinkamam rinkos priežiūros veikimui itin svarbu, kad rinkoje esančių transporto priemonių, sistemų, komponentų ir atskirų techninių mazgų atitikties tikrinimas būtų grindžiamas patikimu rizikos įvertinimu. Tuo atitikties tikrinimu, kartu nustačius mažiausią būtiną transporto priemonių patikrų per metus skaičių, būtų taip pat prisidedama prie veiksmingo rinkos priežiūros pareigų vykdymo Sąjungos mastu;

(32) atsižvelgiant į konkrečius ypatumus ir potencialią riziką, susijusią su išmetamaisiais teršalais, tinkama mažiausio būtino patikrų skaičiaus dalis turėtų būti skirta su išmetamaisiais teršalais susijusiems bandymams. Siekiant užtikrinti visišką transporto priemonių atitiktį, kiekvienos pavienės patikros metu turėtų būti tikrinama, ar tenkinami visi tipo patvirtinimui taikomi reikalavimai išmetamųjų teršalų srityje, kurie taikomi bandomai transporto priemonei;

(33) turėtų būti numatyta galimybė bet kurios transporto priemonės bet kurioje valstybėje narėje bet kuriuos atliktus bandymus naudoti taisomųjų ir ribojamųjų priemonių taikymo kitoje valstybėje narėje tikslu. Vienoje valstybėje narėje atliktų transporto priemonių patikrų rezultatai turėtų būti laikomi tinkamais taisomųjų ir ribojamų priemonių taikymo kitoje valstybėje narėje tikslu. Todėl neturėtų būti reikalaujama fiziškai pervežti atitinkamų transporto priemonių siekiant atlikti patikras kitos valstybės narės vardu;

(34) ypač svarbu, kad nacionalinės institucijos ir Komisija eksploatuojamų transporto priemonių atitikties bandymus ir patikrinimus laikytų jų atitikties tikrinimo procedūrų dalimi. Transporto priemonių, kurioms turi būti taikomas tas atitikties tikrinimas, atranka turėtų būti grindžiama deramu rizikos įvertinimu, atliktu atsižvelgiant į galimos neatitikties rimtumą, jos pasitvirtinimo tikimybę ir kitus galimus rodiklius, kaip antai pradėjimą eksploatuoti transporto priemones, kuriose įrengtos naujos technologijos, bet kokius ankstesnius duomenis arba pranešimus apie neatitiktį, bandymų taikant nuotolinį matavimą rezultatus ir pripažintų trečiųjų šalių nurodytus susirūpinimą keliančius klausimus;

(35) be to, siekiant patikrinti atitiktį atitinkamiems reikalavimams, Komisija turėtų organizuoti ir atlikti atitikties tikrinimo bandymus ir patikrinimus, kurie būtų nepriklausomi nuo valstybių narių pagal jų nacionalines rinkos priežiūros pareigas vykdomų bandymų ir patikrinimų. Kai tokie bandymai ir patikrinimai atliekami su įregistruotomis transporto priemonėmis transporto priemonės registracijos liudijimo turėtojo sutikimu, svarbu atsižvelgti į tai, kad modifikuotos transporto priemonės gali būti netinkamos tokiam atitikties patikrinimui. Taip pat svarbu atsižvelgti į pasekmes transporto priemonės registracijos liudijimo turėtojui, ypač kai turėtojas yra fizinis asmuo, nes tokiu atveju tinkamas būdas atrinkti transporto priemones yra skelbiant viešą kvietimą arba pasitelkiant valstybių narių institucijas. Tais bandymais ir patikrinimais nustačius neatitiktį arba nustačius, kad tipo patvirtinimas suteiktas remiantis neteisingais duomenimis, Komisija turėtų turėti teisę inicijuoti Sąjungos masto taisomuosius veiksmus, kad būtų atkurta atitinkamų transporto priemonių atitiktis, ir nustatyti priežastis, dėl kurių tipo patvirtinimas buvo neteisingumas. Sąjungos bendrajame biudžete turėtų būti užtikrintas atitinkamas finansavimas, kad būtų galima atlikti tokius atitikties tikrinimo bandymus ir patikrinimus;

(36) siekdama padėti valstybėms narėms nustatyti išderinimo įtaisus, 2017 m. sausio 26 d. Komisija paskelbė „Pagalbinių išmetamųjų teršalų kontrolės strategijų vertinimo gaires ir išderinimo įtaisų nustatymą taikant Reglamento (EB) Nr. 715/2007 dėl motorinių transporto priemonių tipo patvirtinimo nuostatas, susijusias su lengvųjų ir komercinių transporto priemonių išmetamais teršalais (Euro 5 ir Euro 6)“. Su tomis gairėmis suderinti Komisijos, tipo patvirtinimo institucijų ir techninių tarnybų bandymai, atliekami siekiant aptikti išderinimo įtaisus, turėtų likti neprognozuojamo pobūdžio, ir jie turėtų taip pat apimti iš dalies pakeistas bandymų sąlygas, kurios apima fizinių sąlygų ir bandymų parametrų pokyčius;

(37) siekiant užtikrinti didelę transporto priemonių funkcinę saugą ir transporto priemonėje esančių asmenų, kitų kelių eismo dalyvių ir aplinkos bei sveikatos apsaugą, techniniai reikalavimai ir aplinkosaugos standartai, taikomi transporto priemonėms, sistemoms, komponentams ir atskiriems techniniams mazgams turėtų būti toliau derinami tarpusavyje ir priderinami prie technikos bei mokslo pažangos;

(38) šio reglamento tikslui neturėtų turėti poveikio tai, kad tam tikros sistemos, komponentai, atskiri techniniai mazgai, dalys ir įranga gali būti montuojami transporto priemonėje ar prie jos po transporto priemonės pateikimo rinkai, registracijos ar eksploatacijos pradžios. Todėl reikėtų imtis atitinkamų priemonių siekiant užtikrinti, kad patvirtinimo institucijos iš anksto atliktų sistemų, komponentų, atskirų techninių mazgų arba dalių ir įrangos, kurie gali būti montuojami transporto priemonėse ar prie jų ir kurie galėtų smarkiai pabloginti sistemų, kurios yra svarbios aplinkosaugos ir funkcinės saugos požiūriu, veikimą, kontrolę prieš jų pateikimą rinkai, registraciją ar eksploatacijos pradžią;

(39) tos priemonės turėtų būti taikomos tik riboto skaičiaus dalims ar įrangai. Didelio pavojaus atveju Komisija turėtų kuo skubiau ir, pasikonsultavusi su suinteresuotaisiais subjektais, nustatyti tokių dalių ar įrangos ir susijusių reikalavimų sąrašą. Komisija, sudarydama sąrašą, visų pirma turėtų užtikrinti, kad atsarginės dalys ir įranga, kurios yra itin svarbios išmetamųjų teršalų kontrolės ir saugos atžvilgiu, atitiktų originalių dalių ir įrangos eksploatacijos specifikacijas. Ji taip pat turėtų konsultuotis su suinteresuotaisiais subjektais, remdamasi ataskaita, ir turėtų stengtis išlaikyti deramą balansą tarp reikalavimų gerinti kelių eismo saugumą ir saugoti aplinką, taip pat deramą vartotojų, gamintojų ir platintojų interesų pusiausvyrą, tuo pat metu išsaugant konkurencingumą atsarginių dalių rinkoje;

(40) taikant ES tipo patvirtinimo sistemą kiekviena valstybė narė turi turėti galimybę patvirtinti, kad buvo atlikti šiame reglamente numatyti kiekvieno transporto priemonės tipo ir tokio tipo transporto priemonei skirtos kiekvieno tipo sistemos, komponento ir atskiro techninio mazgo bandymai ir patikrinimai, siekiant patikrinti jų atitiktį šiame reglamente išdėstytiems tipo patvirtinimo reikalavimams, ir kad jų gamintojas yra gavęs jų tipo patvirtinimo liudijimą. Pagal ES tipo patvirtinimo sistemą gamintojai įpareigojami gaminti savo transporto priemones, sistemas, komponentus ir atskirus techninius mazgus laikydamiesi patvirtinto tipo. Transporto priemonės gamintojas turi tai patvirtinti kiekvienai transporto priemonei išduodamas atitikties liudijimą. Kiekvieną transporto priemonę, turinčią galiojantį atitikties liudijimą, turėtų būti leidžiama tiekti rinkai ir registruoti Sąjungoje;

(41) siekiant supaprastinti kompetentingų institucijų keitimąsi su tipo patvirtinimu susijusia informacija ir padaryti atitinkamą informaciją viešai prieinama, pasibaigus tinkamiems įgyvendinimo laikotarpiams, naudojimasis internetinėmis duomenų bazėmis, kuriose galima vykdyti paiešką, turėtų būti privalomas. Siekiant apsaugoti konfidencialius duomenis, svarbu, kad keičiantis duomenimis visada būtų naudojami saugieji keitimosi duomenimis protokolai. Išskirtinis dėmesys turėtų būti skiriamas tam, kad būtų panaikinta netinkamo duomenų naudojimo praktika, įskaitant kelio užkirtimą kurti daugkartines registracijas pirmą kartą, naudojant atitikties liudijimų elektroninį formatą;

(42) gamybos atitiktis yra vienas iš ES tipo patvirtinimo sistemos pamatų, todėl gamintojo nustatytas šios atitikties užtikrinimo priemones turėtų patvirtinti kompetentinga institucija arba tinkamą kvalifikaciją turinti tuo tikslu paskirta techninė tarnyba, ir jos turėtų būti reguliariai tikrinamos atliekant nepriklausomą periodinį auditą. Be to, patvirtinimo institucijos turėtų užtikrinti tolesnės atitinkamų automobilių pramonės gaminių atitikties tikrinimą;

(43) siekiant užtikrinti nuolatinį tipo patvirtinimų galiojimą iš gamintojo reikalaujama, kad jis informuotų jo transporto priemonės tipą patvirtinusią instituciją apie bet kokius tipo charakteristikų arba tam tipui taikomų saugos ir aplinkosauginio veiksmingumo reikalavimų pakeitimus, kad būtų galima patikrinti, ar tas transporto priemonės tipas tebeatitinka visus taikomus reikalavimus. Be to, siekiant užtikrinti visoje Sąjungoje vienodą procedūrų taikymą ir tipo patvirtinimo reikalavimų vykdymo užtikrinimą, reikėtų patikslinti tipo patvirtinimo dalinio keitimo sąlygas, visų pirma siekiant užtikrinti griežtą taisyklių, kuriomis atskiriami iš dalies keisti tipo patvirtinimai ir nauji tipo patvirtinimai, taikymą. Siekiant užtikrinti, kad tam tikru laiku visose naujose transporto priemonėse būtų įgyvendinti naujausi reikalavimai, svarbu, kad II priede išvardytuose norminiuose aktuose būtų nurodyta ne tik naujų reikalavimų taikymo naujiems tipo patvirtinimams pradžios data, bet ir data, nuo kurios nauji reikalavimai tampa privalomi tiekiant rinkai, registruojant arba pradedant eksploatuoti transporto priemones, sistemas, komponentus arba atskirus techninius mazgus;

(44) didelio pavojaus saugai ir žalos visuomenės sveikatai ir aplinkai, apie kuriuos pranešta, vertinimas turėtų būti atliekamas nacionaliniu lygmeniu, tačiau kai pavojus arba žala, apie kuriuos pranešta, gali išplisti už vienos valstybės narės teritorijos ribų, turėtų būti užtikrintas Sąjungos lygmens koordinavimas siekiant dalytis ištekliais ir užtikrinti taisomųjų nustatytojo pavojaus ar žalos mažinimo veiksmų nuoseklumą;

(45) kad būtų galima užtikrinti aukštą visų rinkai pateiktų transporto priemonių, sistemų, komponentų ir atskirų techninių mazgų saugos ir aplinkos apsaugos lygį, gamintojas arba bet kuris kitas tiekimo grandinėje veikiantis ekonominės veiklos vykdytojas turėtų imtis atitinkamų taisomųjų priemonių, įskaitant transporto priemonių susigrąžinimą, kai transporto priemonė, sistema, komponentas arba atskiras techninis mazgas kelia didelį pavojų naudotojams arba aplinkai, kaip numatyta Reglamente (EB) Nr. 765/2008. Patvirtinimo institucijos turėtų būti įgaliotos vertinti ir tikrinti, ar tos taisomosios priemonės yra tinkamos. Kitų valstybių narių patvirtinimo institucijos turėtų turėti teisę imtis taisomųjų ir ribojamųjų priemonių, jei jos mano, kad gamintojo taisomosios priemonės nėra tinkamos;

(46) kai taikomos taisomosios priemonės, paveiktų transporto priemonių registracijos liudijimų turėtojai neturėtų padengti savo transporto priemonių remonto išlaidų, įskaitant atvejus, kai remontas atliktas registracijos liudijimo turėtojo sąskaita prieš tai, kai buvo priimta taisomoji priemonė. Tai neturėtų užkirsti kelio galimybei vartotojams pasinaudoti pagal Sąjungos arba nacionalinę teisę taikomoje sutarčių teisėje nustatytomis teisių gynimo priemonėmis;

(47) alternatyviomis patvirtinimo schemomis turėtų būti suteikiamas deramas lankstumas mažomis serijomis gaminamų transporto priemonių gamintojams. Jie turėtų turėti galimybę naudotis vidaus rinkos pranašumais, su sąlyga, kad jų transporto priemonės atitinka konkrečius mažomis serijomis gaminamoms transporto priemonėms taikomus ES tipo patvirtinimo reikalavimus. Tam tikrais ribotais atvejais tikslinga mažomis serijomis gaminamoms transporto priemonėms leisti suteikti nacionalinį tipo patvirtinimą. Siekiant išvengti piktnaudžiavimo, bet kokia supaprastinta mažomis serijomis gaminamoms priemonėms skirta procedūra turėtų būti taikoma tik labai ribotos gamybos atvejais laikantis šio reglamento. Todėl būtina tiksliai apibrėžti mažomis serijomis gaminamų transporto priemonių sąvoką, nurodant gaminamų transporto priemonių skaičių, reikalavimus, kuriuos jos turi atitikti, ir tų transporto priemonių pateikimo rinkai sąlygas. Nemažiau svarbu nurodyti alternatyvią pavienėms transporto priemonėms skirtą patvirtinimo schemą, pirmiausia siekiant užtikrinti pakankamą keliais etapais pagamintų transporto priemonių patvirtinimo lankstumą;

(48) Sąjunga yra 1958 m. kovo 20 d. Jungtinių Tautų Europos ekonominės komisijos susitarimo dėl suvienodintų techninių normų priėmimo ratinėms transporto priemonėms, įrangai ir dalims, kurios gali būti montuojamos ir (arba) naudojamos ratinėse transporto priemonėse, ir pagal tas normas suteiktų patvirtinimų abipusio pripažinimo sąlygų (toliau – pataisytas 1958 m. susitarimas) (5) šalis. Sąjunga yra pripažinusi daug prie pataisyto 1958 m. susitarimo pridėtų taisyklių, todėl ji pagal tas taisykles suteiktus tipo patvirtinimus privalo pripažinti atitinkančiais lygiaverčius Sąjungos reikalavimus. Siekdama supaprastinti savo tipo patvirtinimo sistemą ir suderinti ją su tarptautine Jungtinių Tautų (toliau – JT) sistema, Europos Parlamento ir Tarybos reglamentu (EB) Nr. 661/2009 (6) Sąjunga panaikino konkrečias tipo patvirtinimo direktyvas ir pakeitė jas privalomu atitinkamų JT taisyklių taikymu. Siekiant sumažinti tipo patvirtinimo proceso administracinę naštą, transporto priemonių, sistemų, komponentų ir atskirų techninių mazgų gamintojams atitinkamais atvejais turėtų būti leidžiama prašyti išduoti tipo patvirtinimą tiesiogiai pagal šį reglamentą, gaunant patvirtinimą pagal atitinkamas šio reglamento prieduose nurodytas JT taisykles;

(49) todėl JT taisyklės ir jų pakeitimai, už kuriuos Sąjunga balsavo arba kuriuos ji taiko, pagal Sprendimą 97/836/EB turėtų būti įtraukti į ES tipo patvirtinimo teisės aktus. Atitinkamai pagal SESV 290 straipsnį Komisijai turėtų būti suteikiami įgaliojimai priimti aktus, kuriais iš dalies keičiami šio reglamento priedai siekiant užtikrinti, kad atitinkamų norminių aktų sąraše būtų pateiktos naujausios nuorodos į JT taisykles ir atitinkamus jų pakeitimus;

(50) siekiant gerinti vidaus rinkos veikimą, visų pirma laisvo prekių judėjimo, įsisteigimo laisvės ir laisvės teikti paslaugas atžvilgiu, būtina suteikti neribotą galimybę gauti transporto priemonių remonto ir priežiūros informaciją, taikant standartizuotą formatą, kurį būtų galima naudoti siekiant gauti techninę informaciją, ir užtikrinti veiksmingą tą informaciją teikiančių tarnybų konkurenciją rinkoje. Dabar remonto ir priežiūros informacijos teikimo reikalavimai nustatyti Europos Parlamento ir Tarybos reglamentuose (EB) Nr. 715/2007 (7) ir (EB) Nr. 595/2009 (8). Šiame reglamente tie reikalavimai turėtų būti konsoliduoti, o reglamentai (EB) Nr. 715/2007 ir (EB) Nr. 595/2009 turėtų būti atitinkamai iš dalies pakeisti;

(51) technikos pažanga, leidžianti naudoti naujus transporto priemonių diagnostikos ir remonto metodus ar būdus, kaip antai nuotolinę prieigą prie transporto priemonės informacijos ir programinės įrangos, neturėtų susilpninti šio reglamento tikslo nepriklausomų veiklos vykdytojų prieigos prie transporto priemonės remonto ir priežiūros informacijos atžvilgiu;

(52) siekiant užtikrinti veiksmingą konkurenciją transporto priemonių remonto ir priežiūros informacijos paslaugų rinkoje ir patikslinti, kad atitinkamai informacijai taip pat priskiriami duomenys, kuriuos reikia pateikti nepriklausomiems veiklos vykdytojams, kurie nėra remontininkai, siekiant užtikrinti, kad visa nepriklausoma transporto priemonių remonto ir priežiūros rinka galėtų konkuruoti su įgaliotaisiais prekiautojais, nepriklausomai nuo to, ar transporto priemonės gamintojas pateikia tą informaciją įgaliotiesiems prekiautojams ir remontininkams ar naudoja tokią informaciją remonto ir priežiūros tikslais, būtina nurodyti išsamius duomenis, kuriuos reikia pateikti siekiant suteikti prieigą prie transporto priemonės remonto ir priežiūros informacijos;

(53) kalbant apie transporto priemonių, visų pirma jų komponentų, susijusių su sauga ir aplinka, patikrinimą, laikomasi nuomonės, jog būtina, kad techninės apžiūros centrai ir atitinkamos kompetentingos institucijos turėtų prieigą prie kiekvienos atskiros transporto priemonės techninės informacijos, kaip nustatyta Europos Parlamento ir Tarybos direktyvoje 2014/45/ES (9). Siekiant sudaryti palankias sąlygas laikytis toje direktyvoje išdėstytų reikalavimų, nepriklausomi veiklos vykdytojai turėtų turėti prieigą prie atitinkamos techninės informacijos, kurios reikia parengti transporto priemones techninei apžiūrai;

(54) šiuo metu nėra bendros struktūrizuoto transporto priemonių gamintojų ir nepriklausomų veiklos vykdytojų keitimosi duomenimis apie transporto priemonių komponentus proceso, todėl tikslinga parengti tokio keitimosi duomenimis principus. Europos standartizacijos komitetas (toliau – CEN) ateityje turėtų oficialiai parengti bendrą struktūrizuotą standartizuoto keitimosi duomenimis formato naudojimo tvarką, nors CEN suteiktais įgaliojimais nenustatoma, koks bus to standarto išsamumo lygis. Jį rengdamas CEN visų pirma turėtų atsižvelgti tiek į transporto priemonių gamintojų, tiek į nepriklausomų veiklos vykdytojų interesus bei poreikius ir išnagrinėti kitas galimybes, kaip antai atvirus duomenų formatus, apibūdintus tinkamai apibrėžtais metaduomenimis, siekiant pritaikyti esamą informacinių technologijų infrastruktūrą;

(55) siekiant užtikrinti šio reglamento veiksmingumą, Komisijai pagal SESV 290 straipsnį turėtų būti suteikiami įgaliojimai priimti aktus dėl tipo patvirtinimo reikalavimų, susijusių su transporto priemonių ir jų priekabų bei tokioms transporto priemonėms skirtų sistemų, komponentų ir atskirų techninių mazgų aplinkosauginiu ir saugos veiksmingumu. Ypač svarbu, kad atlikdama parengiamąjį darbą, įskaitant ekspertų lygiu, Komisija tinkamai konsultuotųsi, ir kad tos konsultacijos būtų vykdomos vadovaujantis 2016 m. balandžio 13 d. Tarpinstituciniame susitarime dėl geresnės teisėkūros (10) nustatytais principais. Visų pirma, siekiant užtikrinti vienodas galimybes dalyvauti atliekant su deleguotaisiais aktais susijusį parengiamąjį darbą, Europos Parlamentas ir Taryba visus dokumentus gauna tuo pačiu metu kaip ir valstybių narių ekspertai, o jų ekspertams sistemingai suteikiama galimybė dalyvauti Komisijos ekspertų grupių, kurios atlieka su deleguotaisiais aktais susijusį parengiamąjį darbą, posėdžiuose;

(56) siekiant užtikrinti vienodas šio reglamento įgyvendinimo sąlygas, Komisijai turėtų būti suteikti įgyvendinimo įgaliojimai. Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (11);

(57) valstybės narės turėtų nustatyti taisykles dėl sankcijų už šio reglamento pažeidimus ir turėtų užtikrinti, kad tos taisyklės būtų įgyvendinamos. Tos sankcijos turėtų būti veiksmingos, proporcingos ir atgrasomos. Visų pirma, jomis turėtų būti atsižvelgta į pavojų saugai, sveikatai bei aplinkai, kuriuos galėtų kelti rinkai tiekiamų reikalavimų neatitinkančių transporto priemonių, sistemų, komponentų arba atskirų techninių mazgų skaičius. Valstybės narės kasmet turėtų pateikti Komisijai ataskaitą apie paskirtas sankcijas, kad būtų galima stebėti tų taisyklių įgyvendinimo nuoseklumą;

(58) tikrindamos atitiktį bandymais, techninės tarnybos turėtų galėti savo nuožiūra ir neprognozuojamai pasirinkti bandymų parametrus atitinkamuose norminiuose aktuose nustatytame intervale. Tai turėtų padėti joms patikrinti, ar bandomos transporto priemonės atitinka reikalavimus visame parametrų intervale, įskaitant parametrus, kurie bandymo atžvilgiu atspindi blogiausią atvejį;

(59) siekiant užtikrinti, kad transporto priemonės, sistemos, komponentai ir atskiri techniniai mazgai visais atvejais atitiktų šį reglamentą, turėtų būti laikoma, kad jie neatitinka atitinkamų reikalavimų, kai atitinkama institucija negali empiriškai patikrinti bandymų rezultatų, net jei buvo atkartoti visi bandymų parametrai arba į juos atsižvelgta. Būtina skirti sankcijas ekonominės veiklos vykdytojams ir techninėms tarnyboms, kurie suklastoja bandymų rezultatus arba pateikia klaidingus pareiškimus ar neteisingus duomenis dėl tipo patvirtinimo;

(60) siekiant aiškumo, racionalumo ir paprastumo, Direktyva 2007/46/EB turėtų būti panaikinta ir pakeista šiuo reglamentu. Priimant šį reglamentą užtikrinama, kad nuostatos būtų tiesiogiai taikomos ir kad jas būtų galima laiku ir veiksmingiau atnaujinti, siekiant geriau atsižvelgti į technikos pažangą ir reguliavimo pokyčius, susijusius su pataisytu 1958 m. susitarimu;

(61) siekiant remti taisomąsias ir ribojamąsias Sąjungos lygmens priemones, Komisija turėtų turėti įgaliojimus nustatyti suderintas administracines baudas ekonominės veiklos vykdytojams, kai nustatoma, kad jie pažeidė šį reglamentą, nepaisant to, kur pirmiausia buvo patvirtintas transporto priemonės, sistemos, komponento arba atskiro techninio mazgo tipas. Komisijai turėtų būti deleguoti įgaliojimai priimti aktus pagal SESV 290 straipsnį dėl šio reglamento papildymo nuostatomis, nustatančiomis su administracinėmis baudomis susijusią tvarką, ir tų baudų apskaičiavimo bei surinkimo metodus, remiantis šiame reglamente nustatytais principais;

(62) kai šiame reglamente numatytos priemonės susijusios su asmens duomenų tvarkymu, jos turėtų būti vykdomos vadovaujantis Europos Parlamento ir Tarybos reglamentais (ES) 2016/679 (12) ir (EB) Nr. 45/2001 (13), taip pat nacionalinėmis jų įgyvendinimo priemonėmis. Svarbu, kad gamintojai įgyvendintų visas priemones, kurios yra būtinos tam, kad būtų laikomasi asmens duomenų, kurie gaunami naudojant transporto priemonę, tvarkymo ir perdavimo taisyklių;

(63) kad valstybės narės ir nacionalinės institucijos, taip pat ekonominės veiklos vykdytojai galėtų pasirengti šiuo reglamentu nustatomų naujų taisyklių taikymui, turėtų būti nustatyta taikymo pradžios data po jo įsigaliojimo datos;

(64) kadangi šio reglamento tikslo, t. y. nustatyti administracines nuostatas ir techninius reikalavimus, taikomus M, N ir O kategorijų naujų transporto priemonių, taip pat tokioms transporto priemonėms skirtų sistemų, komponentų ir atskirų techninių mazgų tipo patvirtinimui, ir dėl tokių transporto priemonių, sistemų, komponentų ir atskirų techninių mazgų rinkos priežiūros, valstybės narės negali deramai pasiekti, o dėl to tikslo masto ir poveikio jo būtų geriau siekti Sąjungos lygmeniu, laikydamasi Europos Sąjungos sutarties 5 straipsnyje nustatyto subsidiarumo principo Sąjunga gali patvirtinti priemones. Pagal tame straipsnyje nustatytą proporcingumo principą šiuo reglamentu neviršijama to, kas būtina nurodytam tikslui pasiekti,

PRIĖMĖ ŠĮ REGLAMENTĄ:

I SKYRIUS

DALYKAS, TAIKYMO SRITIS IR TERMINŲ APIBRĖŽTYS

1 straipsnis

Dalykas

1. Šiame reglamente nustatomos administracinės nuostatos ir techniniai reikalavimai dėl visų naujų 2 straipsnio 1 dalyje nurodytų transporto priemonių, sistemų, komponentų ir atskirų techninių mazgų tipo patvirtinimo ir pateikimo rinkai, taip pat dėl individualių transporto priemonių patvirtinimo.

Šiame reglamente taip pat nustatomos nuostatos dėl dalių ir įrangos, kurios gali kelti didelį pavojų tinkamam 2 straipsnio 1 dalyje nurodytų transporto priemonių svarbių sistemų veikimui, pateikimo rinkai ir eksploatavimo pradžios.

2. Šiame reglamente nustatomi transporto priemonių, sistemų, komponentų ir atskirų techninių mazgų, kuriems taikomos patvirtinimo nuostatos, rinkos priežiūros reikalavimai. Šiame reglamente taip pat nustatomi tokioms transporto priemonėms skirtų dalių ir įrangos rinkos priežiūros reikalavimai.

2 straipsnis

Taikymo sritis

1. Šis reglamentas taikomas M ir N kategorijų motorinėms transporto priemonėms ir jų O kategorijos priekaboms, skirtoms naudoti viešuosiuose keliuose, įskaitant suprojektuotas ir sukonstruotas vienu ar daugiau etapų, taip pat tokioms transporto priemonėms ir jų priekaboms suprojektuotoms ir sukonstruotoms sistemoms, komponentams ir atskiriems techniniams mazgams, taip pat dalims ir įrangai.

2. Šis reglamentas netaikomas šioms transporto priemonėms:

a) žemės ir miškų ūkio transporto priemonėms, kaip apibrėžta Europos Parlamento ir Tarybos reglamente (ES) Nr. 167/2013 (14);

b) dviratėms arba triratėms transporto priemonėms ir keturratėms transporto priemonėms, kaip apibrėžta Europos Parlamento ir Tarybos reglamente (ES) Nr. 168/2013 (15);

c) vikšrinėms transporto priemonėms;

d) transporto priemonėms, suprojektuotoms ir sukonstruotoms ar pritaikytoms tik ginkluotųjų tarnybų reikmėms.

3. Gamintojas gali teikti prašymą išduoti tipo patvirtinimą arba individualų tipo patvirtinimą šioms transporto priemonėms, su sąlyga, kad jos atitinka šio reglamento reikalavimus:

a) transporto priemonėms, suprojektuotoms ir pagamintoms daugiausia naudoti statybos aikštelėse ar karjeruose, uostų ar oro uostų patalpose;

b) transporto priemonėms, suprojektuotoms ir sukonstruotoms ar pritaikytoms civilinės saugos, priešgaisrinės apsaugos ir viešosios tvarkos užtikrinimo tarnybų reikmėms;

c) bet kurioms savaeigėms transporto priemonėms, kurios suprojektuotos ir sukonstruotos tam tikram darbui atlikti ir dėl jų gamybos charakteristikų netinkančioms keleiviams arba prekėms vežti, ir kurios nėra prie transporto priemonės važiuoklės pritvirtinta įranga.

Tokiais patvirtinimais nedaromas poveikis Europos Parlamento ir Tarybos direktyvos 2006/42/EB (16) taikymui.

4. Gamintojas gali prašyti išduoti individualų transporto priemonės patvirtinimą pagal šį reglamentą šioms transporto priemonėms:

a) tik lenktynėms keliuose naudojamoms transporto priemonėms;

b) konkrečiai bandymo programai atlikti skirtų transporto priemonių, už kurių naudojimą kelyje atsako gamintojas, prototipams, jei jie buvo suprojektuoti ir sukonstruoti būtent tuo tikslu.

3 straipsnis

Terminų apibrėžtys

Šiame reglamente ir II priede išvardytuose norminiuose aktuose, nebent juose būtų nustatyta kitaip, vartojamų terminų apibrėžtys:

1. tipo patvirtinimas– procedūra, pagal kurią patvirtinimo institucija patvirtina, kad transporto priemonės, sistemos, komponento arba atskiro techninio mazgo tipas atitinka atitinkamas administracines nuostatas ir techninius reikalavimus;

2. ES tipo patvirtinimas– procedūra, pagal kurią patvirtinimo institucija patvirtina, kad transporto priemonės, sistemos, komponento arba atskiro techninio mazgo tipas atitinka atitinkamas šiame reglamente nustatytas administracines nuostatas ir techninius reikalavimus;

3. nacionalinis tipo patvirtinimas– procedūra, pagal kurią patvirtinimo institucija patvirtina, kad transporto priemonės, sistemos, komponento arba atskiro techninio mazgo tipas atitinka atitinkamas valstybės narės teisės aktuose nustatytas administracines nuostatas ir techninius reikalavimus; toks patvirtinimas galioja tik tos valstybės narės teritorijoje;

4. tipo patvirtinimo liudijimas– dokumentas, kuriuo patvirtinimo institucija oficialiai patvirtina, kad transporto priemonės, sistemos, komponento arba atskiro techninio mazgo tipas yra patvirtintas;

5. atitikties liudijimas– gamintojo išduodamas dokumentas, kuriuo patvirtinama, kad pagaminta transporto priemonė atitinka patvirtintą transporto priemonės tipą ir atitinka visus jos pagaminimo metu taikytus norminius aktus;

6. individualus transporto priemonės patvirtinimas– procedūra, pagal kurią patvirtinimo institucija patvirtina, kad konkreti transporto priemonė, nesvarbu, ar ji yra tokia vienintelė arba nevienintelė, atitinka atitinkamas administracines nuostatas ir techninius reikalavimus dėl ES individualaus transporto priemonės patvirtinimo ar nacionalinio individualaus transporto priemonės patvirtinimo;

7. visos transporto priemonės tipo patvirtinimas– procedūra, pagal kurią patvirtinimo institucija patvirtina, kad nekomplektinės, komplektinės arba sukomplektuotos transporto priemonės tipas atitinka atitinkamas administracines nuostatas ir techninius reikalavimus;

8. daugiaetapis tipo patvirtinimas– procedūra, pagal kurią viena arba daugiau patvirtinimo institucijų patvirtina, kad, atsižvelgiant į jos sukomplektavimo būklę, nekomplektinės arba sukomplektuotos transporto priemonės tipas atitinka atitinkamas administracines nuostatas ir techninius reikalavimus;

9. pakopinis tipo patvirtinimas– procedūra, kurios metu laipsniškai surenkami visi transporto priemonę sudarančių sistemų, komponentų ir atskirų techninių mazgų ES tipo patvirtinimo liudijimai arba JT tipo patvirtinimo liudijimai, ir kuria sudaromos sąlygos visos transporto priemonės tipo patvirtinimui galutiniame etape;

10. vienos pakopos tipo patvirtinimas– procedūra, pagal kurią patvirtinimo institucija vienos operacijos metu patvirtina, kad visos transporto priemonės, sistemos, komponento arba atskiro techninio mazgo tipas atitinka atitinkamas administracines nuostatas ir techninius reikalavimus;

11. mišrus tipo patvirtinimas– pakopinis tipo patvirtinimas, kurio metu visos transporto priemonės tipo patvirtinimo baigiamajame etape gautas vienas arba daugiau sistemos tipo patvirtinimų, ir nebereikia toms sistemoms išduoti ES tipo patvirtinimo liudijimų;

12. sistemos tipo patvirtinimas– procedūra, pagal kurią patvirtinimo institucija patvirtina, kad sistemos tipas atitinka atitinkamas administracines nuostatas ir techninius reikalavimus;

13. atskiro techninio mazgo tipo patvirtinimas– procedūra, pagal kurią patvirtinimo institucija patvirtina, kad atskiro techninio mazgo tipas, susijęs su vieno arba daugiau konkrečių tipų transporto priemonėmis, atitinka atitinkamas administracines nuostatas ir techninius reikalavimus;

14. komponento tipo patvirtinimas– procedūra, pagal kurią patvirtinimo institucija patvirtina, kad komponento tipas atskirai nuo transporto priemonės atitinka atitinkamas administracines nuostatas ir techninius reikalavimus;

15. transporto priemonė– motorinė transporto priemonė arba jos priekaba;

16. motorinė transporto priemonė– bet kokia varikliu varoma transporto priemonė, kuri suprojektuota ir sukonstruota judėti savarankiškai, kuri turi ne mažiau kaip keturis ratus, yra komplektinė, sukomplektuota arba nekomplektinė, ir kurios didžiausiasis projektinis greitis viršija 25 km/val.;

17. priekaba– bet kokia nesavaeigė ratinė transporto priemonė, suprojektuota ir sukonstruota būti velkama motorine transporto priemone, kuri sujungta gali sukiotis bent apie horizontalią ašį, statmeną velkančiosios motorinės transporto priemonės išilginei vidurio plokštumai, ir apie vertikalią ašį, lygiagrečią velkančiosios motorinės transporto priemonės išilginei vidurio plokštumai;

18. Sistema– vienai ar daugiau specifinių funkcijų transporto priemonėje atlikti skirtas sujungtų įtaisų komplektas, kuriam taikomi šio reglamento arba bet kurio iš II priede išvardytų norminių aktų reikalavimai;

19. Komponentas– įtaisas, skirtas transporto priemonei kaip jos sudedamoji dalis, kurio tipas gali būti patvirtintas atskirai nuo tos transporto priemonės ir kuriam taikomi šio reglamento arba bet kurio iš II priede išvardytų norminių aktų reikalavimai, kai konkrečiame norminiame akte tai aiškiai numatyta;

20. atskiras techninis mazgas– įtaisas, skirtas transporto priemonei kaip jos sudedamoji dalis, kurio tipas gali būti patvirtintas atskirai, tačiau tik vieno ar daugiau nustatytų tipų transporto priemonėms, ir kuriam taikomi šio reglamento arba bet kurio iš II priede išvardytų norminių aktų reikalavimai, kai konkrečiame norminiame akte tai aiškiai numatyta;

21. Dalys– transporto priemonei surinkti, remontuoti ir jos priežiūrai atlikti naudojami elementai, taip pat atsarginės dalys;

22. Įranga– elementai, kuriais gali būti papildyta transporto priemonė arba kurie gali būti montuojami transporto priemonėje, išskyrus dalis;

23. atsarginės dalys– transporto priemonėje montuojami arba prie jos tvirtinami elementai, kuriais pakeičiamos originalios tos transporto priemonės dalys, įskaitant elementus, kurie būtini naudojant transporto priemonę, išskyrus kurą;

24. bazinė transporto priemonė– transporto priemonė, kuri naudojama daugiaetapio tipo patvirtinimo pradiniame etape;

25. nekomplektinė transporto priemonė– transporto priemonė, kurios sukomplektavimui užbaigti reikia ne mažiau kaip dar vieno etapo, kad ji atitiktų atitinkamus šiame reglamente nustatytus techninius reikalavimus;

26. sukomplektuota transporto priemonė– transporto priemonė, kuri yra daugiaetapio tipo patvirtinimo rezultatas ir atitinka atitinkamus šiame reglamente nustatytus techninius reikalavimus;

27. komplektinė transporto priemonė– transporto priemonė, kurios nereikia komplektuoti, kad ji atitiktų atitinkamus šiame reglamente nustatytus techninius reikalavimus;

28. serijos pabaigos transporto priemonė– transporto priemonė, kuri priklauso turimų transporto priemonių grupei ir kurios dėl naujų techninių reikalavimų, pagal kuriuos jai nebuvo suteiktas tipo patvirtinimas, įsigaliojimo negalima arba nebegalima tiekti rinkai, registruoti arba pradėti eksploatuoti;

29. alternatyviaisiais degalais varoma transporto priemonė– transporto priemonė, suprojektuota taip, kad ji galėtų važiuoti varoma bent viena iš degalų rūšių, kuris prie atmosferos temperatūros ir slėgio yra dujinis, arba kuris iš esmės išgautas iš ne mineralinės alyvos;

30. mažomis serijomis gaminama transporto priemonė– transporto priemonės tipas, kurio rinkai tiekiamų, įregistruotų arba pradėtų eksploatuoti vienetų skaičius neviršija V priede nurodytų kiekybinių metinių apribojimų;

31. specialios paskirties transporto priemonė– M, N arba O kategorijos transporto priemonė, pasižyminti konkrečiomis techninėmis savybėmis, kurios leidžia jai atlikti funkciją, kuriai reikia specialių sąlygų arba įrangos;

32. transporto priemonės tipas– konkreti transporto priemonių grupė, kuriai būdingos bent I priedo B dalyje nurodytos savybės, įskaitant transporto priemonių grupę, turinčią toje dalyje nurodytus variantus ir versijas;

33. puspriekabė– velkamoji transporto priemonė, kurios ašis (-ys) yra už transporto priemonės sunkio centro (kai krovinys paskirstytas tolygiai) ir kurioje įrengtas jungtuvas, kuriuo horizontaliąsias ir vertikaliąsias jėgas galima perduoti velkančiajai transporto priemonei;

34. rinkos priežiūra– rinkos priežiūros institucijų vykdoma veikla ir taikomos priemonės, siekiant užtikrinti, kad rinkai tiekiamos transporto priemonės, sistemos, komponentai ir atskiri techniniai mazgai, taip pat dalys ir įranga atitiktų atitinkamuose Sąjungos derinamuosiuose teisės aktuose nustatytus reikalavimus ir nekeltų pavojaus sveikatai, saugai, aplinkai arba kitam visuomenės interesų apsaugos aspektui;

35. rinkos priežiūros institucija– už rinkos priežiūrą valstybės narės teritorijoje atsakinga nacionalinė institucija ar institucijos;

36. patvirtinimo institucija– valstybės narės institucija ar institucijos, apie kurias ta valstybė narė pranešė Komisijai ir kurių kompetencijai priklauso visi transporto priemonės, sistemos, komponento arba atskiro techninio mazgo tipo patvirtinimo arba individualaus transporto priemonės patvirtinimo aspektai, leidimų dalims ir įrangai suteikimo procesas, patvirtinimo liudijimų išdavimas ir prireikus jų panaikinimas arba atsisakymas juos išduoti, ryšių su kitų valstybių narių patvirtinimo institucijomis palaikymas, techninių tarnybų paskyrimas ir užtikrinimas, kad gamintojas laikytųsi savo pareigų dėl gamybos atitikties;

37. nacionalinė institucija– patvirtinimo institucija arba bet kuri kita institucija, valstybėje narėje dalyvaujanti transporto priemonių, sistemų, komponentų, atskirų techninių mazgų, dalių arba įrangos rinkos priežiūros, kontrolės pasienyje arba registracijos procesuose ir už tai atsakinga;

38. techninė tarnyba– organizacija ar įstaiga, patvirtinimo institucijos paskirta kaip bandymų laboratorija bandymams atlikti arba kaip atitikties vertinimo institucija pradiniam įvertinimui ir kitiems bandymams arba patikrinimams atlikti;

39. nacionalinė akreditacijos įstaiga– nacionalinė akreditacijos įstaiga, kaip apibrėžta Reglamento (EB) Nr. 765/2008 2 straipsnio 11 punkte;

40. gamintojas– fizinis arba juridinis asmuo, atsakingas už visus transporto priemonės, sistemos, komponento arba atskiro techninio mazgo tipo patvirtinimo, individualaus transporto priemonės patvirtinimo arba dalių ir įrangos leidimų suteikimo proceso aspektus, už gamybos atitikties užtikrinimą ir už su šia pagaminta transporto priemone, sistema, komponentu, atskiru techniniu mazgu, dalimi ir įranga susijusius rinkos priežiūros klausimus, neatsižvelgiant į tai, ar tas asmuo tiesiogiai dalyvauja visuose tos atitinkamos transporto priemonės, sistemos, komponento arba atskiro techninio mazgo projektavimo ir konstravimo etapuose;

41. gamintojo atstovas– Sąjungoje įsisteigęs fizinis arba juridinis asmuo, gamintojo tinkamai įgaliotas jam atstovauti bendraujant su patvirtinimo institucija arba rinkos priežiūros institucija ir veikti jo vardu į šio reglamento taikymo sritį patenkančiais klausimais;

42. importuotojas– Sąjungoje įsisteigęs fizinis arba juridinis asmuo, kuris pateikia rinkai trečiojoje valstybėje pagamintą transporto priemonę, sistemą, komponentą, atskirą techninį mazgą, dalį arba įrangą;

43. platintojas– prekiautojas arba kitas tiekimo grandinėje veikiantis fizinis arba juridinis asmuo, išskyrus gamintoją arba importuotoją, tiekiantis rinkai transporto priemonę, sistemą, komponentą, atskirą techninį mazgą, dalį arba įrangą;

44. ekonominės veiklos vykdytojas– gamintojas, gamintojo atstovas, importuotojas arba platintojas;

45. nepriklausomas veiklos vykdytojas– fizinis arba juridinis asmuo, išskyrus įgaliotąjį prekiautoją arba remonto paslaugų teikėją, kuris tiesiogiai ar netiesiogiai susijęs su transporto priemonių remontu ir priežiūra, įskaitant remonto paslaugų teikėjus, remonto įrangos, įrankių ar atsarginių dalių gamintojus ar platintojus, taip pat techninės informacijos leidėjus, automobilininkų klubus, pagalbos kelyje tarnybas, patikrinimo ir bandymų paslaugų teikėjus, mokymo paslaugų teikėjus alternatyviaisiais degalais varomų transporto priemonių įrangos montuotojams, gamintojams ir remonto paslaugų teikėjams; taip pat tai reiškia įgaliotuosius remonto paslaugų teikėjus, prekiautojus bei platintojus konkretaus transporto priemonių gamintojo platinimo sistemoje tiek, kiek jie transporto priemonių, kurių gamintojo platinimo sistemos nariai jie nėra, atžvilgiu teikia remonto ir priežiūros paslaugas;

46. įgaliotasis remonto paslaugų teikėjas– gamintojo platinimo sistemoje veikiantis fizinis arba juridinis asmuo, teikiantis transporto priemonių remonto ir priežiūros paslaugas;

47. nepriklausomas remonto paslaugų teikėjas– gamintojo platinimo sistemoje neveikiantis fizinis arba juridinis asmuo, teikiantis transporto priemonių remonto ir priežiūros paslaugas;

48. transporto priemonės remonto ir priežiūros informacija– visa transporto priemonės diagnostikai, techninei priežiūrai ir patikrinimui, jos parengimui techninei apžiūrai, transporto priemonės remontui, perprogramavimui ar perkalibravimui, arba kurios reikia transporto priemonės nuotolinei diagnostinei priežiūrai, taip pat dalių ir įrangos montavimui transporto priemonėje reikalinga informacija, įskaitant visus vėlesnius tos informacijos pakeitimus ir papildymus, kurią gamintojas pateikia savo įgaliotiesiems partneriams, prekiautojams ir remonto paslaugų teikėjams arba kurią gamintojas naudoja remonto ir priežiūros tikslais;

49. transporto priemonės borto diagnostikos (angl. OBD) informacija– informacija, kurią sukuria sistema, kuri yra įrengta transporto priemonėje arba prijungta prie variklio ir kuria galima aptikti sutrikimą ir, kai taikoma, rodyti, kad jis įvyko, pasitelkiant įspėjimo sistemą, identifikuoti tikėtiną sutrikimo vietą remiantis kompiuterio atmintinėje saugoma informacija ir perduoti tą informaciją už transporto priemonės;

50. pateikimas rinkai– transporto priemonės, sistemos, komponento, atskiro techninio mazgo, dalies arba įrangos pateikimas Sąjungoje pirmą kartą;

51. tiekimas rinkai– transporto priemonės, sistemos, komponento, atskiro techninio mazgo, dalies arba įrangos tiekimas mokamai arba nemokamai, siekiant platinti arba naudoti juos rinkoje vykdant komercinę veiklą;

52. eksploatavimo pradžia– transporto priemonės, sistemos, komponento, atskiro techninio mazgo, dalies arba įrangos panaudojimas pagal paskirtį Sąjungoje pirmą kartą;

53. registracija– administracinis leidimas patvirtintą transporto priemonę pradėti eksploatuoti keliuose, įskaitant transporto priemonės identifikavimą ir jai skirto serijinio numerio, žinomo kaip valstybinis registracijos numeris, išdavimą, neatsižvelgiant į tai, ar jis yra nuolatinis, ar laikinas;

54. virtualaus bandymo metodas– kompiuteriniai modeliavimai, įskaitant skaičiavimus, siekiant įrodyti, kad transporto priemonė, sistema, komponentas arba atskiras techninis mazgas atitinka II priede nurodyto norminio akto techninius reikalavimus, kai fizinis transporto priemonės, sistemos, komponento arba atskiro techninio mazgo naudojimas yra nereikalingas;

55. alternatyvūs reikalavimai– administracinės nuostatos ir techniniai reikalavimai, kuriais siekiama užtikrinti tokį funkcinės saugos, aplinkos apsaugos ir darbo saugos lygį, kuris būtų kuo labiau lygiavertis nustatytajam viename arba daugiau II priede išvardytų norminių aktų;

56. vertinimas vietoje– tikrinimas, atliekamas techninės tarnybos arba vieno iš jos subrangovų arba jai pavaldžių įmonių patalpose;

57. vertinimas vietoje priežiūros tikslu– periodinis įprastinis vertinimas vietoje, kuris nėra nei dėl techninės tarnybos arba vieno iš jos subrangovų ar padalinių pradinio paskyrimo atliekamas vertinimas vietoje, nei dėl paskyrimo atnaujinimo atliekamas vertinimas vietoje;

58. transporto priemonės pagaminimo data– data, kurią transporto priemonės gamyba buvo užbaigta laikantis gamintojo gauto patvirtinimo.

4 straipsnis

Transporto priemonių kategorijos

1. Šiame reglamente vartojamos šios transporto priemonių kategorijos:

a) M kategorija apima motorines transporto priemones, pirmiausia suprojektuotas ir sukonstruotas keleiviams ir jų bagažui vežti, kurios skirstomos į: i) M1 kategoriją– motorinės transporto priemonės, kuriose, be vairuotojo sėdimosios vietos, yra ne daugiau kaip aštuonios sėdimosios vietos ir nėra vietos stovintiems keleiviams, neatsižvelgiant į tai, ar sėdimųjų vietų skaičius sumažintas iki vairuotojo sėdimosios vietos; ii) M2 kategoriją– motorinės transporto priemonės, kuriose, be vairuotojo sėdimosios vietos, yra daugiau kaip aštuonios sėdimosios vietos ir kurių didžiausia masė neviršija 5 tonų, neatsižvelgiant į tai, ar tose motorinėse transporto priemonėse yra vietos stovintiems keleiviams ir iii) M3 kategoriją– motorinės transporto priemonės, kuriose, be vairuotojo sėdimosios vietos, yra daugiau kaip aštuonios sėdimosios vietos ir kurių didžiausia masė viršija 5 tonas, neatsižvelgiant į tai, ar tose motorinėse transporto priemonėse yra vietos stovintiems keleiviams;

b) N kategorija apima motorines transporto priemones, pirmiausia suprojektuotas ir sukonstruotas prekėms vežti, kurios skirstomos į: i) N1 kategoriją– motorinės transporto priemonės, kurių didžiausia masė neviršija 3,5 tonos; ii) N2 kategoriją– motorinės transporto priemonės, kurių didžiausia masė viršija 3,5 tonos, bet neviršija 12 tonų ir iii) N3 kategoriją– motorinės transporto priemonės, kurių didžiausia masė viršija 12 tonų;

c) O kategorija apima priekabas, kurios skirstomos į: i) O1 kategoriją– priekabos, kurių didžiausia masė neviršija 0,75 tonos; ii) O2 kategoriją– priekabos, kurių didžiausia masė viršija 0,75 tonos, bet neviršija 3,5 tonos; iii) O3 kategoriją– priekabos, kurių didžiausioji masė viršija 3,5 tonos, bet neviršija 10 tonų ir iv) O4 kategoriją– priekabos, kurių didžiausia masė viršija 10 tonų;

2. Transporto priemonių, transporto priemonės tipų, variantų ir versijų skirstymo į kategorijas kriterijai nustatyti I priede.

Komisijai pagal 82 straipsnį suteikiami įgaliojimai priimti deleguotuosius aktus, kuriais iš dalies keičiamas I priedas dėl transporto priemonių tipų ir kėbulo tipų, siekiant atsižvelgti į techninę pažangą.

II SKYRIUS

BENDROSIOS PAREIGOS

5 straipsnis

Techniniai reikalavimai

1. Transporto priemonės, sistemos, komponentai ir atskiri techniniai mazgai turi atitikti II priede išvardytų norminių aktų reikalavimus.

2. Transporto priemonės, sistemos, komponentai ir atskiri techniniai mazgai laikomi neatitinkančiais šio reglamento visų pirma šiais atvejais:

a) jei jie nukrypsta nuo ES tipo patvirtinimo liudijimuose ir jų prieduose pateiktų duomenų arba nuo bandymų ataskaitose pateiktų aprašomųjų duomenų daugiau, negu leidžiama atitinkamu norminiu aktu;

b) jei visomis atitinkamame norminiame akte nustatytomis sąlygomis nesilaikoma atitinkamame norminiame akte serijinei gamybai nustatytų veiksmingumo kriterijų ar ribinių verčių;

c) jei patvirtinimo institucijos, rinkos priežiūros institucijos arba Komisija visomis atitinkamame norminiame akte nustatytomis sąlygomis negali atkartoti kurios nors gamintojo informaciniame dokumente pateiktos informacijos.

Vertinant atitiktį šios dalies tikslais atsižvelgiama tik į patvirtinimo institucijų, rinkos priežiūros institucijų arba Komisijos vykdomų arba jų vardu atliktų patikrų, bandymų, patikrinimų ir vertinimų rezultatus.

3. Siekiant atsižvelgti į technologinius ir reguliavimo pokyčius, Komisijai pagal 82 straipsnį suteikiami įgaliojimai priimti deleguotuosius aktus, kuriais iš dalies keičiamas II priedas, įtraukiant ir atnaujinant nuorodas į norminius aktus, kuriuose nustatyti reikalavimai, kuriuos turi atitikti transporto priemonės, sistemos, komponentai ir atskiri techniniai mazgai.

6 straipsnis

Valstybių narių pareigos

1. Valstybės narės įsteigia arba paskiria savo patvirtinimo institucijas ir rinkos priežiūros institucijas. Valstybės narės praneša Komisijai apie tų institucijų įsteigimą ir paskyrimą.

Tame pranešime nurodomas tų institucijų pavadinimas, jų adresas, įskaitant jų elektroninį adresą, ir jų atsakomybės sritys. Komisija savo interneto svetainėje paskelbia patvirtinimo institucijų ir rinkos priežiūros institucijų sąrašą ir su jomis susijusią informaciją.

Valstybės narės užtikrina, kad jų patvirtinimo institucijų ir rinkos priežiūros institucijų vaidmenys ir atsakomybė būtų griežtai atskirti ir kad kiekviena iš jų veiktų nepriklausomai viena nuo kitos. Tos institucijos gali būti tos pačios organizacijos dalis su sąlyga, kad jų veikla yra administruojama savarankiškai, nustatant atskiras struktūras.

2. Valstybė narė, kurioje už transporto priemonių patvirtinimą, įskaitant individualų transporto priemonės patvirtinimą, atsakinga daugiau nei viena patvirtinimo institucija, paskiria vieną iš jų, turinčią kompetenciją išduoti tipo patvirtinimus, vienintele patvirtinimo institucija, kuri yra atsakinga už keitimąsi informacija su kitų valstybių narių patvirtinimo institucijomis 11 straipsnio tikslais ir už XV skyriuje nustatytų pareigų vykdymą.

3. Valstybė narė, kurioje už rinkos priežiūrą atsakinga daugiau nei viena rinkos priežiūros institucija, paskiria vieną iš jų vienintele rinkos priežiūros institucija, kuri yra atsakinga už keitimąsi informacija su kitų valstybių narių rinkos priežiūros institucijomis 11 straipsnio tikslais.

4. Valstybės narės leidžia pateikti rinkai, registruoti arba pradėti eksploatuoti tik tas transporto priemones, sistemas, komponentus ir atskirus techninius mazgus, kurie atitinka šį reglamentą.

5. Valstybės narės nedraudžia, neriboja ar netrukdo pateikti rinkai, registruoti arba pradėti eksploatuoti transporto priemonių, sistemų, komponentų arba atskirų techninių mazgų, kurie atitinka šį reglamentą, išskyrus XI skyriuje nurodytus atvejus.

Nukrypstant nuo šios dalies pirmos pastraipos, valstybės narės gali nuspręsti neleisti transporto priemonėms, kurių tipas patvirtintas pagal šį reglamentą, bet kurios viršija Tarybos direktyvos 96/53/EB (17) I priede nustatytus suderintus matmenis, masės ir ašies apkrovos dydžius, dalyvauti kelių eisme, jų pateikti rinkai, jas registruoti arba pradėti eksploatuoti.

6. Valstybės narės organizuoja ir atlieka į rinką patenkančių transporto priemonių, sistemų, komponentų ir atskirų techninių mazgų rinkos priežiūrą ir kontrolę pagal šį reglamentą ir Reglamento (EB) Nr. 765/2008 III skyrių.

7. Valstybės narės imasi būtinų priemonių užtikrinti, kad rinkos priežiūros institucijos turėtų teisę, kai jos tai laiko tikslinga ir pateisinama, patekti į ekonominės veiklos vykdytojų patalpas jų teritorijoje ir imti būtinus transporto priemonių, sistemų, komponentų arba atskirų techninių mazgų ėminius atitikties bandymų tikslais.

8. Valstybės narės periodiškai peržiūri ir vertina savo vykdomą tipo patvirtinimo veiklą. Tokios peržiūros ir vertinimai atliekami ne rečiau kaip kas ketverius metus, o jų rezultatai pateikiami Komisijai ir 11 straipsnyje nurodytam Keitimosi informacija apie reikalavimų vykdymo užtikrinimą forumui (toliau – Forumas).

Valstybės narės viešai paskelbia periodinių peržiūrų ir vertinimų rezultatų santrauką.

Valstybės narės teikia Komisijai ir Forumui ataskaitas apie tai, kaip jos vykdo visas Forumo pateiktas rekomendacijas, nurodytas 11 straipsnio 5 dalyje.

9. Valstybės narės periodiškai peržiūri ir vertina savo vykdomą rinkos priežiūros veiklą. Tokios peržiūros ir vertinimai atliekami ne rečiau kaip kas ketverius metus, o jų rezultatai pateikiami Komisijai ir Forumui.

Valstybės narės viešai paskelbia periodinių peržiūrų ir vertinimų rezultatų santrauką.

Valstybės narės teikia Komisijai ir Forumui ataskaitas apie tai, kaip jos vykdo visas Forumo pateiktas rekomendacijas, nurodytas 11 straipsnio 5 dalyje.

10. Komisija gali priimti įgyvendinimo aktus, kuriais nustatomi ataskaitų apie šio straipsnio 8 ir 9 dalyse nurodytų peržiūrų ir vertinimų rezultatus teikimo formato bendri kriterijai. Tie įgyvendinimo aktai priimami laikantis 83 straipsnio 2 dalyje nurodytos nagrinėjimo procedūros.

7 straipsnis

Patvirtinimo institucijų pareigos

1. Patvirtinimo institucijos tvirtina tik tas transporto priemones, sistemas, komponentus arba atskirus techninius mazgus, kurie atitinka šį reglamentą.

2. Patvirtinimo institucijos savo pareigas vykdo nepriklausomai ir nešališkai. Jos laikosi konfidencialumo, kad būtų apsaugotos komercinės paslaptys, atsižvelgiant į 9 straipsnio 4 dalyje nustatytą pareigą teikti informaciją Komisijai ir kitus Sąjungos teisėje nustatytus taikytinus atskleidimo reikalavimus, kad būtų apsaugoti Sąjungos naudotojų interesai.

Patvirtinimo institucijos bendradarbiauja efektyviai ir veiksmingai bei dalijasi jų vaidmeniui ir funkcijoms atlikti svarbia informacija.

3. Siekiant sudaryti sąlygas rinkos priežiūros institucijoms atlikti patikras, patvirtinimo institucijos suteikia rinkos priežiūros institucijoms būtiną su transporto priemonių, sistemų, komponentų ir atskirų techninių mazgų, kurių atitiktis tikrinama patikromis, tipo patvirtinimu susijusią informaciją. Ta informacija apima bent ES tipo patvirtinimo liudijime ir jo prieduose, nurodytuose 28 straipsnio 1 dalyje, esančią informaciją. Patvirtinimo institucijos tą informaciją pateikia nepagrįstai nedelsdamos rinkos priežiūros institucijoms.

4. Kai patvirtinimo institucija yra informuojama pagal XI skyrių, kad transporto priemonė, sistema, komponentas ar atskiras techninis mazgas, kaip įtariama, kelia didelį pavojų arba neatitinka reikalavimų, ji imasi visų būtinų priemonių peržiūrėti suteiktą tipo patvirtinimą ir, atitinkamais atvejais, pataiso arba panaikina tipo patvirtinimą, atsižvelgiant į įrodytų nukrypimų priežastis ir rimtumą.

8 straipsnis

Rinkos priežiūros institucijų pareigos

1. Rinkos priežiūros institucijos atlieka reguliarias patikras, kad patikrintų transporto priemonių, sistemų, komponentų ir atskirų techninių mazgų atitiktį atitinkamiems reikalavimams. Tokios patikros atliekamos tinkamu mastu, tikrinant dokumentus ir, prireikus, atliekant laboratorinius bandymus ir bandymus realiomis sąlygomis, kurie atliekami remiantis statistiškai reikšmingomis imtimis.

Atlikdamos tokias patikras, rinkos priežiūros institucijos atsižvelgia į:

a) nustatytus rizikos vertinimo principus;

b) pagrįstus skundus ir

c) visą kitą svarbią informaciją, įskaitant informaciją, kuria pasikeista Forume, ir pripažintų trečiųjų šalių, kurios atitinka 13 straipsnio 10 dalyje nurodytuose įgyvendinimo aktuose nustatytus reikalavimus, paskelbtų bandymų rezultatus.

2. Nedarant poveikio 1 daliai, kiekvienos valstybės narės rinkos priežiūros institucijos atlieka bent mažiausią būtiną bandymų su transporto priemonėmis skaičių per metus. Tas mažiausias būtinas bandymų skaičius kiekvienai valstybei narei turi būti vienas iš 40 000 naujų motorinių transporto priemonių, registruotų toje valstybėje narėje per praėjusius metus, tačiau ne mažiau kaip penki bandymai.

Kiekvienu bandymu patikrinama atitiktis taikomiems II priede išvardytiems norminiams aktams.

3. Rinkos priežiūros institucijos, atliekančios daugiau kaip penkis bandymus per metus, bent 20 % mažiausio būtino bandymų skaičiaus atlieka su išmetamaisiais teršalais susijusių bandymų forma ir tie bandymai turi būti panašūs į tipo patvirtinimo bandymus, apimančius visus bandomam tipui taikomus su išmetamaisiais teršalais susijusius reikalavimus, nustatytus II priede išvardytuose norminiuose aktuose.

4. Vienos valstybės narės rinkos priežiūros institucija gali susitarti su kitos valstybės narės rinkos priežiūros institucija, kad tos kitos valstybės narės rinkos priežiūros institucija atliktų pagal 2 ir 3 dalis reikalaujamus bandymus.

5. Valstybės narės rinkos priežiūros institucija gali susitarti su Komisija, kad Komisija atliktų pagal 3 dalį reikalaujamus bandymus tos valstybės narės sąskaita. Laikoma, kad pagal šią dalį atliekami bandymai užskaitomi prie pagal 2 dalį reikalaujamo mažiausio būtino bandymų skaičiaus.

6. Kiekviena valstybė narė kasmet parengia išsamią savo planuojamų rinkos priežiūros patikrų apžvalgą, kurią ji pateikia Forumui ne vėliau kaip kovo 1 d.

7. Kiekviena valstybė narė kas dvejus metus parengia ataskaitą apie savo išvadas, susijusias su visų atitikties tikrinimo patikromis, kurias ji atliko per praėjusius dvejus metus. Ta ataskaita Forumui pateikiama ne vėliau kaip metų, einančių po atitinkamo dvejų metų laikotarpio, rugsėjo 30 d.

8. Rinkos priežiūros institucijos reikalauja, kad ekonominės veiklos vykdytojai institucijoms pateiktų tokius dokumentus, informaciją ir kitas technines specifikacijas, be kita ko, suteiktų prieigą prie programinės įrangos ir algoritmų, kuriuos institucijos mano esant reikalingais siekiant vykdyti rinkos priežiūros veiklą.

9. Dėl patvirtinto tipo transporto priemonių, sistemų, komponentų ir atskirų techninių mazgų rinkos priežiūros institucijos tinkamai atsižvelgia į ekonominės veiklos vykdytojų pateiktus atitikties liudijimus, tipo patvirtinimo žymenis arba tipo patvirtinimo liudijimus.

10. Siekiant užkirsti kelią traumų ar bet kokios kitos žalos rizikai arba ją sumažinti, rinkos priežiūros institucijos imasi tinkamų priemonių, kad jų valstybių narių teritorijose būtų laiku pranešta naudotojams apie tų institucijų arba Komisijos nustatytą bet kokios transporto priemonės, sistemos, komponento arba atskiro techninio mazgo keliamą pavojų, įskaitant tokios informacijos pateikimą rinkos priežiūros institucijos interneto svetainėje.

Rinkos priežiūros institucijos bendradarbiauja su ekonominės veiklos vykdytojais dėl veiksmų, kuriais būtų galima užkirsti kelią transporto priemonių, sistemų, komponentų arba atskirų techninių mazgų, kuriuos tie ekonominės veiklos vykdytojai pateikė rinkai, keliamiems pavojams arba juos sumažinti.

11. Kai vienos valstybės narės rinkos priežiūros institucijos nusprendžia transporto priemonę, sistemą, komponentą ar atskirą techninį mazgą pašalinti iš rinkos pagal XI skyrių, jos apie tai praneša atitinkamam ekonominės veiklos vykdytojui ir atitinkamai patvirtinimo institucijai.

12. Rinkos priežiūros institucijos savo pareigas vykdo nepriklausomai ir nešališkai. Jos laikosi konfidencialumo, kad būtų apsaugotos komercinės paslaptys, atsižvelgiant į 9 straipsnio 4 dalyje nustatytą pareigą pateikti informaciją Komisijai ir kitus Sąjungos teisėje nustatytus taikytinus atskleidimo reikalavimus, kad būtų apsaugoti Sąjungos naudotojų interesai.

13. Skirtingų valstybių narių rinkos priežiūros institucijos koordinuoja savo rinkos priežiūros veiklą, bendradarbiauja tarpusavyje ir dalijasi tarpusavyje bei su Forumu tos veiklos rezultatais. Atitinkamais atvejais rinkos priežiūros institucijos susitaria dėl darbo pasidalijimo ir specializacijos.

14. Jei valstybėje narėje už rinkos priežiūrą ir išorės sienų kontrolę atsakinga daugiau nei viena institucija, tos institucijos bendradarbiauja efektyviai ir veiksmingai bei dalijasi jų atitinkamiems vaidmenims ir funkcijoms atlikti svarbia informacija.

15. Komisija gali priimti įgyvendinimo aktus, kuriais nustato bendrus tinkamo šio straipsnio 1 dalyje nurodytų atitikties tikrinimo patikrų masto nustatymo kriterijus bei atitinkamai šio straipsnio 6 ir 7 dalyse nurodytų apžvalgos ir ataskaitų teikimo formato bendrus kriterijus. Tie įgyvendinimo aktai priimami laikantis 83 straipsnio 2 dalyje nurodytos nagrinėjimo procedūros.

9 straipsnis

Komisijos vykdomas atitikties tikrinimas

1. Komisija savo pačios sąskaita organizuoja ir atlieka bandymus ir patikrinimus, siekdama patikrinti, ar transporto priemonės, sistemos, komponentai ir atskiri techniniai mazgai atitinka atitinkamus reikalavimus.

Bandymai ir patikrinimai atliekami pasitelkiant, inter alia, laboratorinius bandymus ir bandymus realiomis sąlygomis, remiantis statistiškai reikšmingomis imtimis, ir turi būti papildomi dokumentų patikra.

Komisija, atlikdama tuos bandymus ir patikrinimus, atsižvelgia į:

a) nustatytus rizikos vertinimo principus;

b) pagrįstus skundus ir

c) bet kokią kitą svarbią informaciją, įskaitant informaciją, kuria pasikeista Forume, bandymų rezultatus, kuriuos paskelbė pripažintos trečiosios šalys, atitinkančios 13 straipsnio 10 dalyje nurodytuose įgyvendinimo aktuose nustatytus reikalavimus, informaciją apie naujas technologijas rinkoje ir nuotolinio matavimo realiomis sąlygomis rezultatų ataskaitas.

Komisija gali patikėti bandymus ar patikrinimus atlikti techninėms tarnyboms ir tuo atveju techninė tarnyba veikia Komisijos vardu. Kai šio straipsnio tikslais Komisija patiki bandymus arba patikrinimus atlikti techninėms tarnyboms, ji užtikrina, kad būtų paskirta ne ta pati techninė tarnyba, kuri atliko pradinį tipo patvirtinimo bandymą.

Tie bandymai ir patikrinimai gali būti atliekami:

a) su naujomis transporto priemonėmis, pateiktomis gamintojo arba kito ekonominės veiklos vykdytojo, kaip numatyta 2 dalyje;

b) su įregistruotomis transporto priemonėmis, sutikus transporto priemonės registracijos liudijimo turėtojui.

2. Tipo patvirtinimus turintys gamintojai arba kiti ekonominės veiklos vykdytojai turi, gavę Komisijos prašymą, už tinkamą kompensaciją pateikti statistiškai reikšmingą skaičių Komisijos pasirinktų serijinių transporto priemonių, sistemų, komponentų ir atskirų techninių mazgų, kurie yra tipiški transporto priemonėms, sistemoms, komponentams ir atskiriems techniniams mazgams, kurie gali būti pateikti rinkai pagal tą tipo patvirtinimą. Tokios transporto priemonės, sistemos, komponentai ir atskiri techniniai mazgai pateikiami bandymui tokiu laiku, tokioje vietoje ir tokiam laikotarpiui, kaip to reikalauja Komisija.

3. Prieš Komisijai atliekant bandymus ir patikrinimus, ji apie tai praneša valstybei narei, kuri suteikė tipo patvirtinimą, ir valstybei narei, kurioje transporto priemonė, sistema, komponentas arba atskiras techninis mazgas buvo tiekiami rinkai.

Valstybės narės bendradarbiauja su Komisija, kai Komisija atlieka bandymus ir patikrinimus.

4. Kad Komisija galėtų atlikti bandymus ir patikrinimus pagal šį straipsnį, valstybės narės nepagrįstai nedelsdamos suteikia Komisijai būtiną su transporto priemonių, sistemų, komponentų ir atskirų techninių mazgų, kurių atitiktis tikrinama, tipo patvirtinimu susijusią informaciją. Ta informacija apima bent ES tipo patvirtinimo liudijime ir jo prieduose, nurodytuose 28 straipsnio 1 dalyje, esančią informaciją.

5. Gamintojai nemokamai ir nepagrįstai nedelsdami suteikia Komisijai visus duomenis, kurių reikia atitikties tikrinimo tikslais ir kurie nėra pateikti ES tipo patvirtinimo liudijime bei jo prieduose, nurodytuose 28 straipsnio 1 dalyje.

Tokius duomenis, be kita ko, sudaro visi parametrai ir nustatymai, kurie būtini tam, kad būtų tiksliai atkartotos tipo patvirtinimo bandymų metu taikytos bandymų sąlygos. Komisija priima įgyvendinimo aktus, kuriais nustato duomenis, kurie turi būti suteikti, atsižvelgiant į komercinių paslapčių apsaugą ir asmens duomenų apsaugojimą vadovaujantis Sąjungos ir nacionaline teise. Tie įgyvendinimo aktai priimami laikantis 83 straipsnio 2 dalyje nurodytos nagrinėjimo procedūros.

6. Jei Komisija nustato, kad transporto priemonės, sistemos, komponentai arba atskiri techniniai mazgai neatitinka šiame reglamente nustatytų tipo patvirtinimo reikalavimų, kad transporto priemonės, sistemos, komponentai arba atskiri techniniai mazgai neatitinka tipo patvirtinimo arba kad tipo patvirtinimas suteiktas remiantis neteisingais duomenimis, ji inicijuoja 53 arba 54 straipsnyje numatytą procedūrą.

Kai per tuos bandymus ir patikrinimus iškyla abejonių dėl paties tipo patvirtinimo teisingumo, Komisija nedelsdama informuoja atitinkamą (-as) patvirtinimo instituciją (-as) ir Forumą.

Komisija informuoja atitinkamas patvirtinimo institucijas ir rinkos priežiūros institucijas, kad jos imtųsi tinkamų priemonių, jog Sąjungoje būtų laiku pranešta naudotojams apie jos nustatytą neatitikties atvejį, susijusį su bet kokia transporto priemone, sistema, komponentu arba atskiru techniniu mazgu, siekiant užkirsti kelią traumų ar bet kokios kitokios žalos rizikai arba ją sumažinti.

Komisija viešai paskelbia savo atliktų atitikties tikrinimo bandymų išvadų ataskaitą ir perduoda savo išvadas valstybėms narėms ir Forumui. Toje ataskaitoje pateikiama išsami informacija apie vertintas transporto priemones, sistemas, komponentus ir atskirus techninius mazgus, nurodoma atitinkamo gamintojo tapatybė ir pateikiamas trumpas išvadų aprašymas, o neatitikties atveju – trumpai aprašomas jos pobūdis.

10 straipsnis

Komisijos atliekami vertinimai

1. Komisija organizuoja ir atlieka patvirtinimo institucijų, kurios suteikė ES tipo patvirtinimus penkerių metų laikotarpiu iki vertinimo, įdiegtų procedūrų vertinimus, visų pirma tipo patvirtinimų suteikimo, gamybos atitikties tikrinimo ir techninių tarnybų paskyrimo bei stebėsenos procedūrų vertinimus. Tokiais vertinimais atsitiktinės atrankos būdu vertinama penkerių metų laikotarpiu iki vertinimo suteiktų tipo patvirtinimų atitiktis taikomiems reikalavimams, nurodytiems 26 straipsnio 2 dalies c punkte.

2. Vertinimais siekiama padėti ES tipo patvirtinimus suteikiančioms patvirtinimo institucijoms užtikrinti vienodą šio reglamento taikymą ir dalytis geriausia praktika.

3. Vertinimai atliekami laikantis atitinkamos valstybės narės teisės, deramai atsižvelgiant į atitinkamų institucijų teises ir laikantis proporcingumo principo. Komisija savo pareigas atlieka nepriklausomai ir nešališkai bei laikosi konfidencialumo, kad būtų apsaugotos komercinės paslaptys laikantis taikytinos teisės. Komisija padengia dėl tokių vertinimų kylančias išlaidas.

4. Atitinkamos patvirtinimo institucijos sudaro palankias sąlygas vertinimo procesui, bendradarbiaudamos su Komisija ir jai suteikdamos reikiamą pagalbą bei reikiamus dokumentus.

5. Komisija užtikrina, kad vertinime dalyvaujantys darbuotojai būtų pakankamai kvalifikuoti ir būtų gavę tinkamas instrukcijas. Komisija pakankamu laiku iki vertinimo informuoja valstybes nares ir atitinkamas patvirtinimo institucijas apie datą, kada turi būti pradėtas vertinimas ir apie vertinimą atliksiančių darbuotojų tapatybę. Vertinimo atitinkamos patvirtinimo institucijos patalpose trukmė paprastai neviršija dviejų dienų ir bet kuriuo atveju neturi viršyti trijų dienų.

6. Kiekviena patvirtinimo institucija, kuri suteikė bent vieną ES tipo patvirtinimą penkerių metų laikotarpiu, turi būti vieną kartą Komisijos vertinama per tą laikotarpį.

Nukrypstant nuo pirmos pastraipos, patvirtinimo institucija gali būti vertinama rečiau, jei Komisija mano, kad pirmasis tos institucijos vertinimas rodo, kad įdiegtomis procedūromis užtikrinamas veiksmingas šio reglamento taikymas, atsižvelgiant į suteiktų ES tipo patvirtinimų taikymo sritį ir rūšis.

7. Komisija praneša Forumui apie vertinimo rezultatus, įskaitant bet kokias rekomendacijas, ir viešai paskelbia rezultatų santrauką. Forumas išnagrinėja vertinimo rezultatus.

8. Valstybės narės pateikia Komisijai ir Forumui ataskaitą apie tai, kaip jos vykdo rekomendacijas, įtrauktas į vertinimo rezultatus.

9. Deramai atsižvelgusi į Forumo svarstymų rezultatus, Komisija priima įgyvendinimo aktus, kuriais nustatomi bendri vertinimo apimties nustatymo kriterijai, vertinimui taikoma metodika, vertinimo grupės sudėtis, vertinimų planas, apimantis bent penkerių metų laikotarpį, ir konkrečios sąlygos, kurioms esant gali būti sumažintas tokių vertinimų atlikimo dažnumas. Tie įgyvendinimo aktai priimami laikantis 83 straipsnio 2 dalyje nurodytos nagrinėjimo procedūros.

11 straipsnis

Keitimosi informacija apie reikalavimų vykdymo užtikrinimą Forumas

1. Komisija įsteigia Keitimosi informacija apie reikalavimų vykdymo užtikrinimą Forumą (toliau – Forumas); Komisija jam pirmininkauja ir jį administruoja.

Forumas sudaromas iš kiekvienos valstybės narės paskirtų atstovų, atstovaujančių jos patvirtinimo institucijoms ir rinkos priežiūros institucijoms.

Kai tinkama, techninės tarnybos, pripažintos trečiosios šalys, atitinkančios 13 straipsnio 10 dalyje nurodytuose įgyvendinimo aktuose nustatytus reikalavimus, Europos Parlamento atstovai, pramonės atstovai, atitinkamų ekonominės veiklos vykdytojų atstovai bei su saugos ir aplinkos klausimais susiję suinteresuotieji subjektai gali būti kviečiami į Forumą stebėtojų teisėmis laikantis darbo tvarkos taisyklių, nurodytų šio straipsnio 7 dalyje.

Forumo patariamųjų užduočių tikslas – geriausios praktikos skatinimas, siekiant sudaryti palankesnes sąlygas vienodam šio reglamento aiškinimui ir įgyvendinimui, keitimasis informacija apie vykdymo užtikrinimo problemas, bendradarbiavimas, visų pirma techninių tarnybų vertinimo, paskyrimo ir stebėsenos srityje, darbo metodų ir priemonių rengimas, elektroninio keitimosi informacija procedūros rengimas, suderintų vykdymo užtikrinimo projektų ir sankcijų vertinimas.

2. Forumas svarsto:

a) kausimus, susijusius su vienodu šiame reglamente ir II priede išvardytuose norminiuose aktuose nustatytų reikalavimų aiškinimu tų reikalavimų įgyvendinimo metu;

b) valstybių narių pagal 6 straipsnio 8 ir 9 dalis vykdytos tipo patvirtinimo ir rinkos priežiūros veiklos rezultatus;

c) Komisijos pagal 9 straipsnį atliekamų bandymų ir patikrinimų rezultatus;

d) Komisijos pagal 10 straipsnį atliekamų vertinimų rezultatus;

e) bandymų ataskaitas dėl galimos neatitikties, kurias pateikia pripažintos trečiosios šalys, atitinkančios 13 straipsnio 10 dalyje nurodytuose įgyvendinimo aktuose nustatytus reikalavimus;

f) patvirtinimo institucijų pagal 31 straipsnį vykdomos su gamybos atitiktimi susijusios veiklos rezultatus;

g) valstybių narių pagal 67 straipsnio 6 dalį pateiktą informaciją apie savo procedūras, taikomas vertinant, paskiriant technines tarnybas ir apie jas pranešant, taip pat vykdant techninių tarnybų stebėseną;

h) bendros svarbos klausimus, susijusius su šiame reglamente nustatytų reikalavimų įgyvendinimu techninių tarnybų vertinimo, paskyrimo ir stebėsenos pagal 67 straipsnio 10 dalį ir 78 straipsnio 4 dalį srityse;

i) ekonominės veiklos vykdytojų pažeidimus;

j) tai, kaip įgyvendinamos XI skyriuje nustatytos taisomosios ar ribojamosios priemonės;

k) rinkos priežiūros veiklos planavimą, koordinavimą ir rezultatus;

l) klausimus, susijusius su prieiga prie transporto priemonės OBD informacijos bei transporto priemonės remonto ir priežiūros informacijos, nustatytos XIV skyriuje, ir visų pirma klausimus, susijusius su pagal 65 straipsnį nustatytų procedūrų įgyvendinimu.

3. Remiantis pagal 8 straipsnio 7 dalį valstybių narių pateiktomis ataskaitomis, Komisija kas dvejus metus viešai skelbia suvestinę ataskaitą apie rinkos priežiūros veiklą.

4. Kiekvienais metais Komisija pateikia Forumo veiklos santrauką Europos Parlamentui.

5. Vykdydamas patariamą funkciją ir atsižvelgdamas į svarstymų pagal 2 dalį rezultatus, Forumas gali pareikšti savo nuomonę arba pateikti rekomendaciją.

Pareikšdamas nuomonę ar pateikdamas rekomendaciją, Forumas stengiasi, kad būtų pasiektas bendras sutarimas. Jeigu tokio bendro sutarimo pasiekti neįmanoma, Forumas pareiškia savo nuomonę arba pateikia rekomendacijas paprasta valstybių narių balsų dauguma. Kiekviena valstybė narė turi po vieną balsą. Valstybės narės, besilaikančios skirtingų pozicijų, gali paprašyti, kad jų pozicijos ir motyvai, kuriomis jos grindžiamos, būtų įrašomi į Forumo nuomonę ar rekomendacijas.

6. Kai Komisija priima įgyvendinimo aktus, Komisija tinkamai atsižvelgia į Forumo pagal 5 dalį pareikštas nuomones.

7. Forumas nustato savo darbo tvarkos taisykles.

12 straipsnis

Keitimasis duomenimis internetu

1. Komisija ir valstybės narės naudoja 27 straipsnyje nurodytą bendrą saugią elektroninę keitimosi informacija sistemą ES tipo patvirtinimo liudijimams ir jų priedams, nurodytiems 28 straipsnio 1 dalyje, įskaitant bandymų ataskaitas, taip pat ES tipo patvirtinimo pakeitimams, atsisakymams suteikti ES tipo patvirtinimą arba jo panaikinimams.

Komisija ir valstybės narės naudoja Skubaus perspėjimo sistemą (toliau – RAPEX), sukurtą pagal Europos Parlamento ir Tarybos direktyvą 2001/95/EB (18), ir Rinkos priežiūros informacinę ir ryšių sistemą (toliau – ICSMS), sukurtą pagal Reglamentą (EB) Nr. 765/2008, rinkos priežiūros, atšaukimo ir kitos atitinkamos veiklos tarp rinkos priežiūros institucijų, valstybių narių ir Komisijos tikslais.

2. Valstybės narės nuo 2026 m. liepos 5 d. pagal transporto priemonės identifikavimo numerį padaro viešai prieinamą kiekvienos transporto priemonės atitikties liudijimą kaip struktūrizuotus duomenis elektronine forma bendroje saugioje elektroninėje keitimosi informacija sistemoje laikantis 37 straipsnio.

Valstybės narės nuo 2026 m. liepos 5 d. padaro viešai prieinamą atitikties liudijime nurodytą informaciją, išskyrus transporto priemonės identifikavimo numerius, kaip struktūrizuotus duomenis elektroniniu formatu bendroje saugioje elektroninėje keitimosi informacija sistemoje laikantis 37 straipsnio.

Komisija priima įgyvendinimo aktus, kuriais nustatomas šios dalies pirmoje ir antroje pastraipose nurodytos informacijos formatas ir viešos prieigos prie jos kriterijai. Tie įgyvendinimo aktai priimami laikantis 83 straipsnio 2 dalyje nurodytos nagrinėjimo procedūros.

3. Komisija imasi visų būtinų priemonių, siekiant sukurti 27 straipsnyje nurodytos bendros saugios elektroninės keitimosi informacija sistemos, RAPEX ir ICSMS sąsają, kad būtų sudarytos palankesnės sąlygos rinkos priežiūros veiklai ir užtikrintas vartotojams ir trečiosioms šalims teikiamos informacijos koordinavimas, nuoseklumas ir tikslumas.

4. Valstybės narės naudoja 27 straipsnyje nurodytą bendrą saugią elektroninę keitimosi informacija sistemą, kad nuo 2022 m. rugsėjo 1 d. būtų viešai prieinamas jų suteiktų, iš dalies pakeistų, atsisakytų suteikti arba panaikintų transporto priemonių, sistemų, komponentų ir atskirų techninių mazgų ES tipo patvirtinimų sąrašas, taip pat techninių tarnybų, kurios atliko bandymus dėl atitinkamų ES tipo patvirtinimų, sąrašas.

Komisija priima įgyvendinimo aktus, kuriais nustatomas šios dalies pirmoje pastraipoje nurodytos informacijos formatas ir viešos prieigos prie jos kriterijai. Tie įgyvendinimo aktai priimami laikantis 83 straipsnio 2 dalyje nurodytos nagrinėjimo procedūros.

5. Komisija sukuria priemonę, kurią taikant būtų viešai prieinami pripažintų trečiųjų šalių, kurios atitinka 13 straipsnio 10 dalyje nurodytuose įgyvendinimo aktuose nustatytus reikalavimus, pateikti bandymų rezultatai ir skundai dėl transporto priemonių, sistemų, komponentų ir atskirų techninių mazgų veikimo.

13 straipsnis

Bendrosios gamintojų pareigos

1. Gamintojai užtikrina, kad jų pagamintos ir rinkai pateikiamos transporto priemonės, sistemos, komponentai ir atskiri techniniai mazgai būtų pagaminti ir patvirtinti pagal šiame reglamente, visų pirma 5 straipsnyje, nustatytus reikalavimus.

2. Gamintojai atsako patvirtinimo institucijai už visus patvirtinimo procedūros aspektus ir už gamybos atitikties užtikrinimą.

Daugiaetapio tipo patvirtinimo atveju gamintojai taip pat yra atsakingi už transporto priemonės komplektavimo etape jų sumontuotų sistemų, komponentų arba atskirų techninių mazgų patvirtinimą ir gamybos atitiktį. Gamintojai, kurie modifikuoja jau ankstesniuose etapuose patvirtintus komponentus, sistemas arba atskirus techninius mazgus, atsako už modifikuotų komponentų, sistemų arba atskirų techninių mazgų tipo patvirtinimą ir gamybos atitiktį. Ankstesnio etapo gamintojai pateikia tolesnio etapo gamintojams informaciją apie bet kokį pakeitimą, galintį turėti įtakos komponento tipo patvirtinimui, sistemos tipo patvirtinimui, atskiro techninio mazgo tipo patvirtinimui arba visos transporto priemonės tipo patvirtinimui. Tokia informacija pateikiama, kai tik iš naujo išplečiamas visos transporto priemonės tipo patvirtinimas, bet ne vėliau kaip nekomplektinės transporto priemonės gamybos pradžios dieną.

3. Gamintojai, kurie modifikuoja nekomplektinę transporto priemonę taip, kad ji priskiriama prie kitos transporto priemonių kategorijos ir dėl to pasikeičia ankstesniame tipo patvirtinimo etape jau įvertinti reikalavimai, taip pat yra atsakingi už reikalavimų, taikomų transporto priemonių kategorijai, prie kurios priskiriama modifikuota transporto priemonė, įvykdymą.

4. Už Sąjungos ribų įsisteigęs gamintojas transporto priemonių, sistemų, komponentų ir atskirų techninių mazgų ES tipo patvirtinimo tikslais paskiria vieną Sąjungoje įsisteigusį atstovą, kuris jam atstovautų santykiuose su patvirtinimo institucija. Tas gamintojas taip pat paskiria vieną Sąjungoje įsisteigusį atstovą rinkos priežiūrai; tai gali būti tas pats atstovas, kuris yra paskirtas ES tipo patvirtinimo tikslais.

5. Gamintojai užtikrina, kad jų transporto priemonės, sistemos, komponentai ir atskiri techniniai mazgai nebūtų suprojektuoti naudojant strategijas ar kitas priemones, kuriomis pakeičiamas per bandymo procedūras pademonstruotos veikimo savybės taip, kad jie nebeatitinka šio reglamento juos eksploatuojant tokiomis sąlygomis, su kuriomis pagrįstai tikimasi susidurti įprasto eksploatavimo metu.

6. Gamintojai nustato procedūras, kuriomis užtikrinama, kad serijinė transporto priemonių, sistemų, komponentų ir atskirų techninių mazgų gamyba atitiktų patvirtintą tipą.

7. Gamintojai išnagrinėja visus jų gautus skundus, susijusius su pavojais, įtariamais incidentais ar neatitikties problemomis, siejamais su rinkai pateiktomis jų transporto priemonėmis, sistemomis, komponentais, atskirais techniniais mazgais, dalimis ir įranga.

Gamintojai registruoja tokius skundus ir kiekvieno skundo atveju įtraukia problemos aprašymą bei nurodo išsamią informaciją, kuri yra reikalinga paveiktam transporto priemonės, sistemos, komponento, atskiro techninio mazgo, dalies ar įrangos tipui identifikuoti, o pagrįstų skundų atveju gamintojai apie tai informuoja savo platintojus ir importuotojus.

8. Gamintojai, be identifikavimo plokštelės, tvirtinamos prie jų transporto priemonių, ir tipo patvirtinimo žymenų, tvirtinamų prie jų komponentų arba atskirų techninių mazgų pagal 38 straipsnį, ant rinkai tiekiamų savo transporto priemonių, komponentų arba atskirų techninių mazgų arba, jei to negalima padaryti, ant pakuotės arba prie komponento arba atskiro techninio mazgo pridedamame dokumente nurodo savo pavadinimą, registruotąjį prekybinį pavadinimą arba registruotąjį prekių ženklą ir savo kontaktinį adresą Sąjungoje.

9. Gamintojai užtikrina, kad tol, kol jie yra atsakingi už transporto priemonę, sistemą, komponentą arba atskirą techninį mazgą, laikymo ar transportavimo sąlygos nepažeistų šiame reglamente nustatytų reikalavimų.

10. Nedarant poveikio 9 straipsnio 5 daliai ir atsižvelgiant į komercinių paslapčių apsaugą bei asmens duomenų išsaugojimą pagal Sąjungos ir nacionalinę teisę, transporto priemonių gamintojai suteikia duomenis, kurių reikia, kad trečiosios šalys atliktų bandymus dėl galimos neatitikties, įskaitant visus parametrus ir nustatymus, kurie yra būtini tam, kad būtų tiksliai atkartotos tipo patvirtinimo bandymų metu taikytos bandymų sąlygos.

Šios dalies pirmos pastraipos tikslais, Komisija priima įgyvendinimo aktus, kuriais apibrėžia duomenis, kurie turi būti nemokamai suteikiami, taip pat reikalavimus, kuriuos turi atitikti trečiosios šalys, kad įrodytų savo teisėtus interesus visuomenės saugos ar aplinkos apsaugos srityje ir dėl tinkamų bandymų įrenginių naudojimo. Tie įgyvendinimo aktai priimami laikantis 83 straipsnio 2 dalyje nurodytos nagrinėjimo procedūros.

14 straipsnis

Gamintojų pareigos, susijusios su reikalavimų neatitinkančiomis arba didelį pavojų keliančiomis jų transporto priemonėmis, sistemomis, komponentais, atskirais techniniais mazgais, dalimis ir įranga

1. Jeigu pateikta rinkai arba pradėta eksploatuoti transporto priemonė, sistema, komponentas, atskiras techninis mazgas, dalis arba įranga neatitinka šio reglamento arba jeigu tipo patvirtinimas suteiktas remiantis neteisingais duomenimis, gamintojai nedelsdami imasi taisomųjų priemonių, būtinų, kad būtų užtikrinta tos transporto priemonės, sistemos, komponento, atskiro techninio mazgo, dalies arba įrangos atitiktis, jie būtų atitinkamai pašalinti iš rinkos arba susigrąžinti.

Gamintojas nedelsdamas išsamiai informuoja patvirtinimą suteikusią patvirtinimo instituciją apie neatitikimą ir visas taikytas priemones.

2. Jeigu transporto priemonė, sistema, komponentas, atskiras techninis mazgas, dalis arba įranga kelia didelį pavojų, gamintojas patvirtinimo institucijoms ir rinkos priežiūros institucijoms nedelsdamas pateikia išsamią informaciją apie pavojų ir visas su tuo susijusias taikytas priemones.

3. Gamintojai saugo ES tipo patvirtinimo liudijimus ir jų priedus, nurodytus 28 straipsnio 1 dalyje, 10 metų po transporto priemonės ES tipo patvirtinimo galiojimo pabaigos ir penkerius metus po sistemos, komponento arba atskiro techninio mazgo ES tipo patvirtinimo galiojimo pabaigos.

Transporto priemonės gamintojai saugo 36 straipsnyje nurodytų atitikties liudijimų kopijas 10 metų nuo transporto priemonės pagaminimo datos, kad galėtų jas pateikti patvirtinimo institucijoms.

4. Gamintojai, gavę pagrįstą nacionalinės institucijos arba Komisijos prašymą, pateikia tai institucijai arba Komisijai ES tipo patvirtinimo liudijimo arba 55 straipsnio 1 dalyje nurodyto leidimo kopiją, kuria įrodoma transporto priemonės, sistemos, komponento, atskiro techninio mazgo, dalies arba įrangos atitiktis, tokia kalba, kurią nacionalinė institucija arba Komisija gali lengvai suprasti.

Gamintojai, gavę pagrįstą nacionalinės institucijos prašymą, bendradarbiauja su ta institucija dėl visų veiksmų, kurių imamasi pagal Reglamento (EB) Nr. 765/2008 20 straipsnį, kad būtų pašalintas rinkai tiektos jų transporto priemonės, sistemos, komponento, atskiro techninio mazgo, dalies arba įrangos keliamas pavojus.

15 straipsnis

Gamintojo atstovų pareigos

1. Gamintojo atstovas atlieka gamintojo suteiktuose įgaliojimuose nurodytas užduotis. Tuose įgaliojimuose turi būti numatyta bent tai, kad atstovas turi:

a) turėti prieigą prie ES tipo patvirtinimo liudijimo ir jo priedų, nurodytų 28 straipsnio 1 dalyje, bei atitikties liudijimo viena iš oficialiųjų Sąjungos kalbų; tokie dokumentai patvirtinimo institucijoms ir rinkos priežiūros institucijoms turi būti prieinami 10 metų po transporto priemonės ES tipo patvirtinimo galiojimo pabaigos ir penkerius metus po sistemos, komponento arba atskiro techninio mazgo ES tipo patvirtinimo galiojimo pabaigos;

b) pateikti patvirtinimo institucijai, gavęs pagrįstą jos prašymą, visą informaciją, dokumentus ir visas kitas technines specifikacijas, be kita ko, suteikti prieigą prie programinės įrangos ir algoritmų, kurie reikalingi transporto priemonės, sistemos, komponento arba atskiro techninio mazgo gamybos atitikčiai įrodyti;

c) patvirtinimo institucijų arba rinkos priežiūros institucijų prašymu bendradarbiauti su jomis, jei reikia imtis bet kokių veiksmų, siekiant pašalinti transporto priemonių, sistemų, komponentų, atskirų techninių mazgų, dalių arba įrangos, dėl kurių suteikti tie įgaliojimai, keliamą didelį pavojų;

d) nedelsdamas informuoti gamintoją apie skundus ir pranešimus, susijusius su pavojais, įtariamais incidentais ar neatitikties klausimais, kurie susiję su transporto priemonėmis, sistemomis, komponentais, atskirais techniniais mazgais, dalimis arba įranga, kuriuos apima tie įgaliojimai;

e) turėti teisę nutraukti įgaliojimus be jokių sankcijų, jei gamintojas nevykdo savo pareigų pagal šį reglamentą.

2. Gamintojo atstovas, nutraukęs įgaliojimus 1 dalies e punkte nurodytais pagrindais, nedelsdamas informuoja tipo patvirtinimą suteikusią patvirtinimo instituciją ir Komisiją.

Pateiktinoje informacijoje turi būti nurodyta bent:

a) įgaliojimų laikotarpio pabaigos data;

b) data, iki kurios baigiantis veiklą gamintojo atstovas gali būti nurodytas gamintojo pateiktoje informacijoje, įskaitant visą reklaminę medžiagą;

c) informacija apie dokumentų perdavimą, įskaitant konfidencialumo aspektus ir nuosavybės teises;

d) baigiančio veiklą gamintojo atstovo pareiga pasibaigus įgaliojimams persiųsti gamintojui arba būsimam gamintojo atstovui visus skundus ar pranešimus, susijusius su pavojais ir įtariamais incidentais, kurie susiję su transporto priemone, sistema, komponentu, atskiru techniniu mazgu, dalimi arba įranga, dėl kurios baigiantis veiklą gamintojo atstovas buvo paskirtas gamintojo atstovu.

16 straipsnis

Importuotojų pareigos

1. Importuotojai pateikia rinkai tik tokias transporto priemones, sistemas, komponentus arba atskirus techninius mazgus, kurie atitinka šį reglamentą.

2. Prieš pateikdami rinkai patvirtinto tipo transporto priemonę, sistemą, komponentą arba atskirą techninį mazgą, importuotojai patikrina, ar jiems išduotas galiojantis ES tipo patvirtinimo liudijimas ir ar sistema, komponentas arba atskiras techninis mazgas paženklinti reikalaujamu tipo patvirtinimo žymeniu ir atitinka 13 straipsnio 8 dalį.

Transporto priemonės importuotojas užtikrina, kad kartu su transporto priemone būtų pateikiamas reikalaujamas atitikties liudijimas.

3. Kai transporto priemonė, sistema, komponentas arba atskiras techninis mazgas neatitinka šio reglamento reikalavimų, ir visų pirma neatitinka patvirtinto tipo, importuotojai nepateikia rinkai ir neleidžia pradėti eksploatuoti arba registruoti transporto priemonės, sistemos, komponento arba atskiro techninio mazgo, kol bus užtikrinta jų atitiktis.

4. Kai transporto priemonė, sistema, komponentas, atskiras tec